02019R2035 — DA — 11.12.2021 — 002.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

►B KOMMISSIONENS DELEGEREDE FORORDNING (EU) 2019/2035 af 28. juni 2019 om supplerende regler til Europa-Parlamentets og Rådets forordning (EU) 2016/429 for så vidt angår regler for virksomheder, der holder landdyr, og rugerier samt sporbarhed for visse opdrættede landdyr og rugeæg (EØS-relevant tekst) (EUT L 314 af 5.12.2019, s. 115)

Ændret ved:





Berigtiget ved:









▼B

KOMMISSIONENS DELEGEREDE FORORDNING (EU) 2019/2035

af 28. juni 2019

om supplerende regler til Europa-Parlamentets og Rådets forordning (EU) 2016/429 for så vidt angår regler for virksomheder, der holder landdyr, og rugerier samt sporbarhed for visse opdrættede landdyr og rugeæg

(EØS-relevant tekst)







DEL I

GENSTAND, ANVENDELSESOMRÅDE OG DEFINITIONER

Artikel 1

Genstand og anvendelsesområde

1. Denne forordning supplerer reglerne i forordning (EU) 2016/429 for så vidt angår: a) registrerede og godkendte virksomheder med opdrættede landdyr og rugeæg b) sporbarhedskrav for følgende opdrættede landdyr: i) kvæg, får, geder, svin, dyr af hestefamilien, dyr af kamelfamilien og hjortedyr (hovdyr) ii) hunde, katte og fritter iii) fugle i fangenskab iv) rugeæg v) landdyr, der holdes i omrejsende cirkusser og dyreforestillinger.

2. I del II, afsnit I, kapitel 1, fastsættes kravene vedrørende registrering af transportører af opdrættede hunde, katte og fritter og fjerkræ, der transporterer sådanne dyr mellem medlemsstater eller mellem en medlemsstat og et tredjeland.

3. I del II, afsnit I, kapitel 2, fastsættes der bestemmelser om undtagelser for operatører af virksomheder, der beskæftiger sig med sammenbringning af visse dyr af hestefamilien, og af rugerier med fugle i fangenskab fra kravet om, at virksomhederne skal ansøge den kompetente myndighed om godkendelse.

I samme kapitel fastsættes også krav vedrørende godkendelse af følgende typer virksomheder:

a) virksomheder, der beskæftiger sig med sammenbringning af hovdyr og fjerkræ, og hvorfra disse dyr skal flyttes til en anden medlemsstat, eller som modtager dyrene fra en anden medlemsstat

b) rugerier, hvorfra rugeæg eller daggamle kyllinger skal flyttes til en anden medlemsstat

c) virksomheder, der holder fjerkræ, og hvorfra fjerkræ bestemt til anden anvendelse end slagtning eller rugeæg skal flyttes til en anden medlemsstat.

Kravene vedrører isolation og andre biosikringsforanstaltninger, overvågningsforanstaltninger, faciliteter og udstyr, personale og den kompetente myndigheds tilsyn.

4. I del II, afsnit I, kapitel 3, fastsættes kravene vedrørende godkendelse af følgende typer virksomheder: a) samlesteder for hunde, katte og fritter, hvorfra disse dyr skal flyttes til en anden medlemsstat b) dyreinternater for hunde, katte og fritter, hvorfra disse dyr skal flyttes til en anden medlemsstat c) kontrolsteder d) miljømæssigt isolerede produktionsvirksomheder med humlebier, hvorfra disse dyr skal flyttes til en anden medlemsstat e) karantænestationer med andre opdrættede landdyr end primater, hvorfra disse dyr skal flyttes inden for samme medlemsstat eller til en anden medlemsstat.

Kravene vedrører karantæne, isolation og andre biosikringsforanstaltninger, overvågnings- og kontrolforanstaltninger, faciliteter og udstyr samt dyrlægetilsyn.

5. I del II, afsnit I, kapitel 4, fastsættes kravene vedrørende godkendelse af afgrænsede virksomheder, hvorfra opdrættede landdyr skal flyttes inden for samme medlemsstat eller til en anden medlemsstat, med hensyn til karantæne, isolation og andre biosikringsforanstaltninger, overvågnings- og kontrolforanstaltninger, faciliteter og udstyr samt dyrlægetilsyn.

6. I del II, afsnit II, kapitel 1, fastsættes den kompetente myndigheds oplysningsforpligtelser for så vidt angår dennes registre over: a) virksomheder med opdrættede landdyr b) rugerier c) transportører af opdrættede hovdyr, hunde, katte og fritter og fjerkræ, der transporterer sådanne dyr mellem medlemsstaterne eller mellem en medlemsstat og et tredjeland d) operatører, der beskæftiger sig med sammenbringning af opdrættede hovdyr og fjerkræ uafhængigt af en virksomhed.

7. I del II, afsnit II, kapitel 2, fastsættes den kompetente myndigheds oplysningsforpligtelser for så vidt angår registre over godkendte virksomheder som omhandlet i del II, afsnit I, kapitel 2, 3 og 4.

8. I del II, afsnit III, kapitel 1, fastsættes der forpligtelser for operatørerne vedrørende føring af fortegnelser ud over de forpligtelser, der er fastsat ved artikel 102, stk. 1, i forordning (EU) 2016/429, for følgende typer af registrerede eller godkendte virksomheder: a) alle virksomheder, der holder landdyr b) virksomheder, der holder: i) kvæg, får, geder og svin ii) dyr af hestefamilien iii) fjerkræ og fugle i fangenskab iv) hunde, katte og fritter v) honningbier c) omrejsende cirkusser og dyreforestillinger d) dyreinternater for hunde, katte og fritter e) kontrolsteder f) karantænestationer med andre opdrættede landdyr end primater g) afgrænsede virksomheder.

9. I del II, afsnit III, kapitel 2, fastsættes der forpligtelser vedrørende føring af fortegnelser for operatører af registrerede eller godkendte rugerier ud over de forpligtelser, der er fastsat ved artikel 103, stk. 1, i forordning (EU) 2016/429.

10. I del II, afsnit III, kapitel 3, fastsættes der forpligtelser vedrørende føring af fortegnelser for registrerede transportører ud over de forpligtelser, der er fastsat i artikel 104, stk. 1, i forordning (EU) 2016/429.

11. I del II, afsnit III, kapitel 4, fastsættes der forpligtelser vedrørende føring af fortegnelser for operatører, der beskæftiger sig med sammenbringning, ud over de forpligtelser, der er fastsat i artikel 105, stk. 1, i forordning (EU) 2016/429, for a) operatører af registrerede eller godkendte virksomheder, der beskæftiger sig med sammenbringning af opdrættede hovdyr og fjerkræ b) operatører, der beskæftiger sig med sammenbringning af opdrættede hovdyr og fjerkræ uafhængigt af en virksomhed c) operatører af samlesteder for hunde, katte og fritter, der er registreret hos den kompetente myndighed.

12. I del III, afsnit I-IV, fastsættes der sporbarhedskrav for opdrættede dyr af arterne kvæg, får, geder, svin og dyr af hestefamilien, herunder identifikationsmidler, dokumentation og elektroniske databaser.

13. I del III, afsnit V, kapitel 1, fastsættes der sporbarhedskrav for opdrættede hunde, katte og fritter, herunder for selskabsdyr, når de flyttes til en anden medlemsstat af andre årsager end i ikke-kommercielt øjemed.

14. I del III, afsnit V, kapitel 2, fastsættes der sporbarhedskrav for opdrættede dyr af kamelfamilien og hjortedyr.

15. I del III, afsnit V, kapitel 3, fastsættes der sporbarhedskrav for opdrættede fugle i fangenskab.

16. I del III, afsnit V, kapitel 4, fastsættes der sporbarhedskrav for opdrættede landdyr i omrejsende cirkusser og dyreforestillinger.

17. I del III, afsnit VI, fastsættes der sporbarhedskrav for rugeæg.

18. I del III, afsnit VII, fastsættes der sporbarhedskrav for opdrættede kvæg, får, geder, svin, dyr af hestefamilien, hjortedyr og dyr af kamelfamilien efter indførsel til Unionen.

19. I del IV fastsættes der visse overgangsforanstaltninger vedrørende direktiv 64/432/EØF og 92/65/EØF, forordning (EF) nr. 1760/2000, (EF) nr. 21/2004 og (EF) nr. 1739/2005, direktiv 2008/71/EF, 2009/156/EF og 2009/158/EF samt gennemførelsesforordning (EU) 2015/262 vedrørende: a) registrering og godkendelse af virksomheder b) identifikation af opdrættede landdyr c) flytnings- og identifikationsdokumenter for opdrættede landdyr i omrejsende cirkusser og dyreforestillinger d) identifikationsdokumentet for hele dyrets levetid for opdrættede dyr af hestefamilien.

Artikel 2

Definitioner

I denne forordning forstås ved:

▼C1

1) »hund«: et opdrættet dyr tilhørende arten Canis lupus

2) »kat«: et opdrættet dyr tilhørende arten Felis silvestris

3) »fritte«: et opdrættet dyr tilhørende arten Mustela putorius furo

▼B

4) »transportmåde«: den måde, hvorpå transport foregår, f.eks. ad vej, med jernbane, som lufttransport eller ad vandvejen

5) »transportmidler«: vej- eller jernbanekøretøjer, skibe og fly

6) »daggamle kyllinger«: alt fjerkræ på under 72 timer

7) »samlested for hunde, katte og fritter«: en virksomhed, hvor sådanne dyr med samme sundhedsstatus bringes sammen fra mere end én virksomhed

8) »dyreinternat«: en virksomhed, der holder tidligere herreløse, vildtlevende, forsvundne, forladte eller konfiskerede landdyr, hvis sundhedsstatus ikke nødvendigvis for alle dyrenes vedkommende er kendt på tidspunktet for deres ankomst til virksomheden

9) »kontrolsteder«: kontrolsteder som omhandlet i forordning (EF) nr. 1255/97

10) »miljømæssigt isoleret produktionsvirksomhed«: en virksomhed, hvis strukturer og strenge biosikringsforanstaltninger tilsammen sikrer, at dyreproduktionen effektivt er isoleret fra de tilhørende faciliteter og fra miljøet

11) »humlebi«: dyr tilhørende arter af slægten Bombus

12) »primater«: dyr tilhørende arter af ordenen Primates, bortset fra mennesker

13) »honningbier«: dyr tilhørende arten Apis mellifera

14) »virksomhedsdyrlæge«: en dyrlæge, som er ansvarlig for de aktiviteter, der udføres på karantænestationen for andre opdrættede landdyr end primater eller på en afgrænset virksomhed, jf. denne forordning

15) »unikt registreringsnummer«: et nummer tildelt af den kompetente myndighed til en registreret virksomhed som omhandlet i artikel 93 i forordning (EU) 2016/429

16) »unikt godkendelsesnummer«: et nummer tildelt af den kompetente myndighed til en virksomhed godkendt af samme myndighed i overensstemmelse med artikel 97 og 99 i forordning (EU) 2016/429

17) »unik kode«: den entydige kode, hvormed operatører, der holder opdrættede dyr af hestearterne, skal sikre, at de pågældende dyr er individuelt identificeret, jf. artikel 114, stk. 1, litra a), i forordning (EU) 2016/429, og som registreres i medlemsstatens elektroniske database, jf. samme forordnings artikel 109, stk. 1

18) »dyrets identifikationskode«: den individuelle kode, der fremgår af det identifikationsmiddel, et dyr er forsynet med, og hvori følgende indgår: a) landekoden for den medlemsstat, hvor identifikationsmidlet er anbragt på dyret b) efterfulgt af det numeriske individuelle identifikationsnummer, som dyret er tildelt, på højst 12 cifre

19) »kvæg« eller »dyr af kvægarterne«: dyr tilhørende hovdyrarter tilhørende slægterne Bison, Bos (herunder underslægterne Bos, Bibos, Novibos og Poephagus) og Bubalus (herunder underslægten Anoa) samt dyr fremkommet ved krydsning heraf

20) »får« eller »dyr af fårearterne«: dyr tilhørende hovdyrarter tilhørende slægten Ovis samt dyr fremkommet ved krydsning heraf

21) »geder« eller »dyr af gedearterne«: dyr tilhørende hovdyrarter af slægten Capra samt dyr fremkommet ved krydsning heraf

22) »svin« eller »dyr af svinearterne«: dyr tilhørende hovdyrarter af familien Suidae opført i bilag III til forordning (EU) 2016/429

23) »elektronisk identifikator«: en markør med radiofrekvensidentifikation (»RFID«)

24) »dyr af hestearterne« eller »dyr af hestefamilien«: dyr tilhørende arter af enhovede dyr tilhørende slægten Equus (herunder heste, æsler og zebraer) samt dyr fremkommet ved krydsning heraf

25) »elektronisk database«: en elektronisk database over opdrættede landdyr som omhandlet i artikel 109, stk. 1, i forordning (EU) 2016/429

26) »forsyningskæde«: en integreret produktionskæde med en fælles sundhedsstatus for så vidt angår listeopførte sygdomme i form af et samarbejdsnetværk af specialiserede virksomheder godkendt af den kompetente myndighed med henblik på artikel 53, mellem hvilke der flyttes svin for at fuldføre produktionscyklussen

27) ►C2 »identifikationsdokument for hele dyrets levetid« ◄ : ét enkelt identifikationsdokument, som er gyldigt i hele dyrets levetid, og hvormed operatører, der holder opdrættede dyr af hestearterne, skal sikre, at det pågældende dyr er individuelt identificeret, jf. artikel 114, stk. 1, litra c), i forordning (EU) 2016/429

28) »raceforening«: enhver avlerforening eller avlsorganisation eller ethvert andet offentligt organ end kompetente myndigheder, som er anerkendt af en medlemsstats kompetente myndighed i henhold til artikel 4, stk. 3, i forordning (EU) 2016/1012 med det formål at gennemføre et avlsprogram med racerene avlsdyr, som er indført i den eller de stambøger, den/det fører eller opretter

29) »avlsenhed«: enhver avlerforening, avlsorganisation, privat virksomhed, opdrætterorganisation eller offentlig tjeneste i et tredjeland, som, for så vidt angår racerene avlsdyr af arterne kvæg, svin, får, geder eller heste eller hybridavlssvin, er blevet accepteret af dette tredjeland i forbindelse med indførsel til Unionen af avlsdyr til avl

30) »registreret dyr af hestefamilien«: a) et racerent avlsdyr tilhørende arterne Equus caballus eller Equus asinus, som er indført eller berettiget til indførelse i hovedafsnittet i en stambog oprettet af en raceforening eller en avlsenhed, der er anerkendt i henhold til artikel 4 eller 34 i forordning (EU) 2016/1012 b) et opdrættet dyr tilhørende arten Equus caballus, som er registreret hos en international sammenslutning eller organisation, enten direkte eller gennem nationale sammenslutninger eller afdelinger, som administrerer konkurrence- eller væddeløbsheste (»registreret hest«)

31) »dyr af kamelfamilien«: dyr tilhørende hovdyrarter af familien Camelidae opført i bilag III til forordning (EU) 2016/429

32) »hjortedyr«: dyr tilhørende hovdyrarter af familien Cervidae opført i bilag III til forordning (EU) 2016/429

33) »rensdyr«: hovdyr tilhørende arten Rangifer tarandus, jf. listen i bilag III til forordning (EU) 2016/429

34) »omrejsende cirkus«: omrejsende udstilling eller marked, hvori der indgår dyr eller dyreforestillinger, og som efter planen skal flyttes til en anden medlemsstat

35) »dyreforestilling«: enhver forestilling med dyr, der holdes med henblik på en udstilling eller et marked; kan også være en del af et cirkus

36) »avlsfjerkræ«: fjerkræ på 72 timer eller derover bestemt til produktion af rugeæg

37) »flok«: alt fjerkræ eller alle fugle i fangenskab med samme sundhedsstatus, der holdes i samme anlæg eller samme indelukke, og som udgør én enkelt epidemiologisk enhed; for fjerkræ i bygninger omfatter dette alle fugle, der er fælles om en given luftmængde.







DEL II

REGISTRERING, GODKENDELSE, REGISTRE OG FØRING AF FORTEGNELSER







AFSNIT I

DEN KOMPETENTE MYNDIGHEDS REGISTRERING OG GODKENDELSE AF TRANSPORTØRER OG OPERATØRER AF VIRKSOMHEDER







KAPITEL 1

Registrering af transportører af andre opdrættede landdyr end hovdyr med henblik på transport mellem medlemsstater og transport til tredjelande

Artikel 3

Registreringsforpligtelser for transportører af opdrættede hunde, katte og fritter og fjerkræ

1. Transportører, der transporterer opdrættede hunde, katte og fritter og fjerkræ mellem medlemsstaterne eller mellem en medlemsstat og et tredjeland, skal for at blive registreret i henhold til artikel 93 i forordning (EU) 2016/429, inden de indleder sådanne aktiviteter, give den kompetente myndighed oplysninger om: a) den pågældende transportørs navn og adresse b) hvilke arter der er planlagt transport for c) transportmåde d) transportmiddel.

2. Transportører af opdrættede hunde, katte og fritter som omhandlet i stk. 1 skal underrette den kompetente myndighed om, hvor mange dyr der er planlagt transport for.

3. Transportører af fjerkræ som omhandlet i stk. 1 skal underrette den kompetente myndighed om, hvilke kategorier af fjerkræ der er planlagt transport for.

4. Transportører som omhandlet i stk. 1 skal underrette den kompetente myndighed om enhver: a) ændring i de i stk. 1, 2 og 3 omhandlede forhold b) indstilling af transportaktiviteterne.







KAPITEL 2

Godkendelse af virksomheder, der beskæftiger sig med sammenbringning af hovdyr og fjerkræ, rugerier samt virksomheder, der holder fjerkræ

▼M2

Artikel 4

Undtagelse fra kravet om, at operatører skal ansøge den kompetente myndighed om godkendelse af visse typer virksomheder

Uanset artikel 94, stk. 1, litra a), c) og d), i forordning (EU) 2016/429 er operatører af følgende typer virksomheder ikke forpligtet til at ansøge den kompetente myndighed om godkendelse af deres virksomheder i overensstemmelse med artikel 96, stk. 1, i nævnte forordning:

a) virksomheder, der beskæftiger sig med sammenbringning af dyr af hestefamilien, såfremt: de pågældende dyr sammenbringes med henblik på konkurrencer, væddeløb, opvisninger/skuer, træning, kollektive fritidsaktiviteter eller erhvervsaktiviteter eller som led i avl

b) rugerier med fugle i fangenskab

c) rugerier, hvorfra sendinger af færre end 20 rugeæg af fjerkræ eller færre end 20 stykker fjerkræ flyttes til en anden medlemsstat

d) virksomheder, der holder fjerkræ, hvorfra sendinger af færre end 20 stykker fjerkræ bestemt til anden anvendelse end slagtning eller sendinger af færre end 20 rugeæg af fjerkræ flyttes til en anden medlemsstat.

▼B

Artikel 5

Krav vedrørende godkendelse af virksomheder, der beskæftiger sig med sammenbringning af hovdyr

Ved godkendelse af virksomheder, der beskæftiger sig med sammenbringning af hovdyr, og hvorfra disse dyr skal flyttes til en anden medlemsstat, eller som modtager dyrene fra en anden medlemsstat, sikrer den kompetente myndighed, at de pågældende virksomheder opfylder følgende krav i del 1 i bilag I til denne forordning:

a) punkt 1 vedrørende isolation og andre biosikringsforanstaltninger

b) punkt 2 vedrørende faciliteter og udstyr

c) punkt 3 vedrørende personale

d) punkt 4 vedrørende den kompetente myndigheds overvågning.

Artikel 6

Krav vedrørende godkendelse af virksomheder, der beskæftiger sig med sammenbringning af fjerkræ

Ved godkendelse af virksomheder, der beskæftiger sig med sammenbringning af fjerkræ, og hvorfra disse dyr skal flyttes til en anden medlemsstat, eller som modtager dyrene fra en anden medlemsstat, sikrer den kompetente myndighed, at de pågældende virksomheder opfylder følgende krav i del 2 i bilag I til denne forordning:

a) punkt 1 vedrørende isolation og andre biosikringsforanstaltninger

b) punkt 2 vedrørende faciliteter og udstyr

c) punkt 3 vedrørende personale

d) punkt 4 vedrørende den kompetente myndigheds overvågning.

Artikel 7

Krav vedrørende godkendelse af rugerier

Ved godkendelse af rugerier, hvorfra rugeæg fra fjerkræ eller daggamle kyllinger skal flyttes til en anden medlemsstat, sikrer den kompetente myndighed, at de pågældende virksomheder opfylder kravene i:

a) bilag I, del 3, punkt 1, vedrørende biosikringsforanstaltninger

b) bilag I, del 3, punkt 2, og bilag II, del 1 og 2, vedrørende overvågning

c) bilag I, del 3, punkt 3, vedrørende faciliteter og udstyr

d) bilag I, del 3, punkt 4, vedrørende personale

e) bilag I, del 3, punkt 5, vedrørende den kompetente myndigheds tilsyn.

Artikel 8

Krav vedrørende godkendelse af virksomheder, der holder fjerkræ

Ved godkendelse af virksomheder, der holder fjerkræ, og hvorfra fjerkræ bestemt til anden anvendelse end slagtning eller rugeæg skal flyttes til en anden medlemsstat, sikrer den kompetente myndighed, at de pågældende virksomheder opfylder kravene i:

a) bilag I, del 4, punkt 1, vedrørende biosikringsforanstaltninger

b) bilag I, del 4, punkt 2, og bilag II, del 2, vedrørende overvågning

c) bilag I, del 4, punkt 3, vedrørende faciliteter og udstyr.







KAPITEL 3

Godkendelse af virksomheder, der holder landdyr

Artikel 9

Forpligtelse for operatører af visse typer virksomheder, der holder landdyr, til at ansøge den kompetente myndighed om godkendelse

Operatører af følgende typer virksomheder skal ansøge den kompetente myndighed om godkendelse i overensstemmelse med artikel 96, stk. 1, i forordning (EU) 2016/429 og må ikke indlede deres aktiviteter, før deres virksomhed er blevet godkendt:

a) samlesteder for hunde, katte og fritter, hvorfra disse dyr flyttes til en anden medlemsstat

b) dyreinternater for hunde, katte og fritter, hvorfra disse dyr flyttes til en anden medlemsstat

c) kontrolsteder

d) miljømæssigt isolerede produktionsvirksomheder med humlebier, hvorfra disse dyr flyttes til en anden medlemsstat

e) karantænestationer med andre opdrættede landdyr end primater, hvorfra disse dyr flyttes inden for samme medlemsstat eller til en anden medlemsstat.

Artikel 10

Krav vedrørende godkendelse af samlesteder for hunde, katte og fritter

Ved godkendelse af samlesteder for hunde, katte og fritter, hvorfra disse dyr skal flyttes til en anden medlemsstat, sikrer den kompetente myndighed, at de pågældende virksomheder opfylder følgende krav i del 5 i bilag I til denne forordning:

a) punkt 1 vedrørende isolation og andre biosikringsforanstaltninger

b) punkt 3 vedrørende faciliteter og udstyr.

Artikel 11

Krav vedrørende godkendelse af dyreinternater for hunde, katte og fritter

Ved godkendelse af dyreinternater, hvorfra hunde, katte og fritter skal flyttes til en anden medlemsstat, sikrer den kompetente myndighed, at de pågældende virksomheder opfylder følgende krav i del 5 i bilag I til denne forordning:

a) punkt 2 vedrørende isolation og andre biosikringsforanstaltninger

b) punkt 3 vedrørende faciliteter og udstyr.

Artikel 12

Krav vedrørende godkendelse af kontrolsteder

Ved godkendelse af kontrolsteder sikrer den kompetente myndighed, at de pågældende kontrolsteder opfylder følgende krav i del 6 i bilag I til denne forordning:

a) punkt 1 vedrørende isolation og andre biosikringsforanstaltninger

b) punkt 2 vedrørende faciliteter og udstyr.

Artikel 13

Krav vedrørende godkendelse af miljømæssigt isolerede produktionsvirksomheder med humlebier

Ved godkendelse af miljømæssigt isolerede produktionsvirksomheder med humlebier, hvorfra humlebier skal flyttes til en anden medlemsstat, sikrer den kompetente myndighed, at de pågældende virksomheder opfylder følgende krav i del 7 i bilag I til denne forordning:

a) punkt 1 vedrørende biosikrings- og overvågningsforanstaltninger

b) punkt 2 vedrørende faciliteter og udstyr.

Artikel 14

Krav vedrørende godkendelse af karantænestationer med andre opdrættede landdyr end primater

Ved godkendelse af karantænestationer med andre opdrættede landdyr end primater, hvorfra disse dyr skal flyttes inden for samme medlemsstat eller til en anden medlemsstat, sikrer den kompetente myndighed, at de pågældende virksomheder opfylder følgende krav i del 8 i bilag I til denne forordning:

a) punkt 1 vedrørende karantæne, isolation og andre biosikringsforanstaltninger

b) punkt 2 vedrørende overvågnings- og kontrolforanstaltninger

c) punkt 3 vedrørende faciliteter og udstyr.

Artikel 15

Forpligtelser for operatører af karantænestationer med andre opdrættede landdyr end primater

Operatører af karantænestationer med andre opdrættede landdyr end primater som omhandlet i artikel 14 skal:

▼C1

a) indføre de fornødne ordninger for gennemførelse af post mortem-undersøgelser i passende faciliteter på virksomheden eller i et laboratorium

▼B

b) ved kontrakt eller ved hjælp af et andet juridisk instrument sikre sig bistand fra en virksomhedsdyrlæge, som skal være ansvarlig for at: i) føre tilsyn med virksomhedens aktiviteter og overholdelsen af godkendelsesbetingelserne i artikel 14 ii) gennemgå den i bilag I, del 8, punkt 2, litra a), omhandlede sygdomsovervågningsplan efter behov og mindst en gang om året.







KAPITEL 4

Godkendelse af afgrænsede virksomheder, hvorfra landdyr skal flyttes inden for en medlemsstat eller til en anden medlemsstat

Artikel 16

Krav vedrørende godkendelse af status for afgrænsede virksomheder med landdyr

Ved godkendelse af afgrænsede virksomheder med landdyr, der skal flyttes inden for samme medlemsstat eller til en anden medlemsstat, sikrer den kompetente myndighed, at de pågældende virksomheder opfylder følgende krav i del 9 i bilag I til denne forordning:

a) punkt 1 vedrørende karantæne, isolation og andre biosikringsforanstaltninger

b) punkt 2 vedrørende overvågnings- og kontrolforanstaltninger

c) punkt 3 vedrørende faciliteter og udstyr.

Artikel 17

Forpligtelser for operatører af afgrænsede virksomheder med landdyr

Operatører af afgrænsede virksomheder med landdyr som omhandlet i artikel 16 skal:

▼C1

a) indføre de fornødne ordninger for gennemførelse af post mortem-undersøgelser i passende faciliteter på virksomheden eller i et laboratorium

▼B

b) ved kontrakt eller ved hjælp af et andet juridisk instrument sikre sig bistand fra en virksomhedsdyrlæge, som skal være ansvarlig for at: i) føre tilsyn med virksomhedens aktiviteter og overholdelsen af godkendelsesbetingelserne i artikel 16 ii) gennemgå den i bilag I, del 9, punkt 2, litra a), omhandlede sygdomsovervågningsplan efter behov og mindst en gang om året.







AFSNIT II

REGISTRE, DER SKAL FØRES AF DEN KOMPETENTE MYNDIGHED FOR REGISTREREDE OG GODKENDTE TRANSPORTØRER OG OPERATØRER AF VIRKSOMHEDER







KAPITEL 1

Registre over virksomheder, transportører og operatører, der er registreret hos den kompetente myndighed

Artikel 18

Den kompetente myndigheds oplysningsforpligtelser vedrørende registre over virksomheder med opdrættede landdyr og rugerier

Den kompetente myndighed registrerer i sit register over virksomheder med opdrættede landdyr og rugerier, som er registreret hos myndigheden, følgende oplysninger for hver virksomhed:

a) det unikke registreringsnummer, som virksomheden er tildelt

b) dato for registrering hos den kompetente myndighed

c) navn og adresse på operatøren af virksomheden

d) virksomhedens beliggenhed, med angivelse af adresse og geografiske koordinater (breddegrad og længdegrad)

e) en beskrivelse af virksomhedens faciliteter

f) virksomhedstypen

g) arterne, kategorierne og antallet af landdyr og rugeæg på virksomheden

h) periode, hvor der holdes dyr eller rugeæg på virksomheden, hvis disse ikke altid forefindes her, herunder bestemte årstider eller i forbindelse med bestemte begivenheder

i) virksomhedens sundhedsstatus, hvis en sådan er tildelt af den kompetente myndighed

j) restriktioner for flytning af dyr, rugeæg eller produkter til og fra virksomheden, hvis sådanne restriktioner er pålagt af den kompetente myndighed

k) dato for indstilling af aktiviteter, hvis operatøren har underrettet den kompetente myndighed om en sådan indstilling.

Artikel 19

Den kompetente myndigheds oplysningsforpligtelser vedrørende registre over transportører af opdrættede hovdyr, hunde, katte og fritter og fjerkræ

1. Den kompetente myndighed skal i sit register over transportører, der transporterer opdrættede hovdyr, hunde, katte og fritter og fjerkræ mellem medlemsstater eller mellem en medlemsstat og et tredjeland og er registreret hos myndigheden, registrere følgende oplysninger for hver transportør: a) det unikke registreringsnummer, som virksomheden er tildelt b) dato for registrering hos den kompetente myndighed c) operatørens navn og adresse d) hvilke arter der er planlagt transport for e) transportmåde f) transportmiddel g) dato for indstilling af aktiviteter, hvis operatøren har underrettet den kompetente myndighed om en sådan indstilling.

2. Den kompetente myndighed registrerer i sit register for hver transportør af opdrættede hovdyr, hunde, katte og fritter som omhandlet i stk. 1 oplysninger om antallet af dyr, der er planlagt transport for.

3. Den kompetente myndighed registrerer i sit register for hver transportør af fjerkræ som omhandlet i stk. 1 oplysninger om de kategorier af fjerkræ, der er planlagt transport for.

Artikel 20

Den kompetente myndigheds oplysningsforpligtelser vedrørende registre over operatører, der beskæftiger sig med sammenbringning af opdrættede hovdyr og fjerkræ uafhængigt af en virksomhed

Den kompetente myndighed registrerer i sit register over operatører, der beskæftiger sig med sammenbringning af opdrættede hovdyr og fjerkræ uafhængigt af en virksomhed og er registreret hos myndigheden, herunder operatører, der køber og sælger sådanne dyr, følgende oplysninger for hver operatør:

a) det unikke registreringsnummer, som virksomheden er tildelt

b) dato for registrering hos den kompetente myndighed

c) operatørens navn og adresse

d) arter og kategorier af opdrættede hovdyr og fjerkræ, der skal bringes sammen

e) dato for indstilling af aktiviteter, hvis operatøren har underrettet den kompetente myndighed om en sådan indstilling.







KAPITEL 2

Registre over virksomheder, der er godkendt af den kompetente myndighed

Artikel 21

Den kompetente myndigheds oplysningsforpligtelser vedrørende registre over godkendte virksomheder

Den kompetente myndighed registrerer i sit register over godkendte virksomheder som omhandlet i del II, afsnit I, kapitel 2, 3 og 4, følgende oplysninger for hver virksomhed:

a) det unikke godkendelsesnummer, der er tildelt af den kompetente myndighed

b) dato for den kompetente myndigheds godkendelse eller for en eventuel suspension eller inddragelse af en sådan godkendelse

c) operatørens navn og adresse

d) virksomhedens beliggenhed, med angivelse af adresse og geografiske koordinater (breddegrad og længdegrad)

e) en beskrivelse af virksomhedens faciliteter

f) virksomhedstypen

g) arterne, kategorierne og antallet af landdyr, rugeæg eller daggamle kyllinger på virksomheden

h) periode, hvor der holdes dyr på virksomheden, hvis disse ikke altid forefindes her, herunder bestemte årstider eller i forbindelse med bestemte begivenheder

i) sundhedsstatus, hvis virksomheden er tildelt en sådan af den kompetente myndighed

j) eventuelle restriktioner for flytning af dyr eller avlsmateriale til og fra virksomheden pålagt af den kompetente myndighed

k) dato for indstilling af aktiviteter, hvis operatøren har underrettet den kompetente myndighed om en sådan indstilling.







AFSNIT III

FORPLIGTELSER VEDRØRENDE FØRING AF FORTEGNELSER FOR OPERATØRER UD OVER DE FORPLIGTELSER, DER ER FASTSAT VED FORORDNING (EU) 2016/429







KAPITEL 1

Operatører af virksomheder, der er registreret eller godkendt af den kompetente myndighed

Artikel 22

Forpligtelser vedrørende føring af fortegnelser for alle virksomheder, der holder landdyr

Operatører af alle registrerede eller godkendte virksomheder, der holder landdyr, skal registrere følgende oplysninger:

a) identifikationskoden, der fremgår af identifikationsmidlet, hvis et sådant er anbragt, for hvert identificeret dyr, der holdes på virksomheden

b) dyrenes oprindelsesvirksomheds unikke registrerings- eller godkendelsesnummer, hvis dyrene hidrører fra en anden virksomhed

c) dyrenes bestemmelsesvirksomheds unikke registrerings- eller godkendelsesnummer, hvis dyrene er bestemt til en anden virksomhed.

Artikel 23

Forpligtelser vedrørende føring af fortegnelser for operatører af virksomheder, der holder kvæg, får, geder og svin

1. Operatører af registrerede virksomheder, der holder kvæg, får, geder og svin, skal registrere følgende oplysninger om disse dyr: a) fødselsdato for hvert dyr, der holdes på virksomheden b) dato for dyrs naturlige død, slagtning eller bortkomst på virksomheden (for hvert enkelt dyr) c) type elektronisk identifikator eller tatovering og dens placering, hvis anvendt på dyret d) den oprindelige identifikationskode for hvert identificeret dyr, hvis koden er blevet ændret, samt årsagen til denne ændring.

2. Operatører af virksomheder, der holder får og geder, skal registrere de i stk. 1, litra a), omhandlede oplysninger ved angivelse af fødselsåret for hvert af de dyr, der holdes på virksomheden.

3. Operatører af virksomheder, der holder svin, er fritaget for at skulle registrere de i stk. 1, litra a), omhandlede oplysninger.

4. Er får, geder eller svin, der holdes på virksomheden, kun identificeret med det unikke identifikationsnummer fra den virksomhed, hvor de er født, skal operatøren af virksomheden registrere de i stk. 1 omhandlede oplysninger for hver gruppe af dyr med det samme entydige identifikationsnummer fra den virksomhed, hvor de er født, og det samlede antal dyr i den pågældende gruppe.

5. Er svin, der holdes på virksomheden, ikke identificeret i overensstemmelse med artikel 53, er operatøren af virksomheden: a) ikke forpligtet til at registrere de i stk. 1 omhandlede oplysninger b) forpligtet til for hver gruppe af dyr, der flyttes fra vedkommendes virksomhed, at registrere de i artikel 102, stk. 1, litra b), i forordning (EU) 2016/429 omhandlede oplysninger samt det samlede antal dyr i gruppen.

Artikel 24

Forpligtelser vedrørende føring af fortegnelser for operatører af virksomheder, der holder dyr af hestefamilien

Operatører af registrerede virksomheder, der holder dyr af hestefamilien, skal registrere følgende oplysninger for hvert opdrættet dyr af hestefamilien:

a) den unikke kode

b) dato for fødsel på virksomheden

c) dato for naturlig død, bortkomst eller slagtning på virksomheden.

Artikel 25

Forpligtelser vedrørende føring af fortegnelser for operatører af virksomheder, der holder fjerkræ og fugle i fangenskab

Operatører af registrerede eller godkendte virksomheder, der holder fjerkræ, og operatører af virksomheder, der holder fugle i fangenskab, skal registrere følgende oplysninger:

a) produktionsresultaterne for fjerkræ

b) sygeligheden for fjerkræ og fugle i fangenskab på virksomheden samt oplysninger om årsagen.

Artikel 26

Forpligtelser vedrørende føring af fortegnelser for operatører af virksomheder, der holder hunde, katte og fritter

Operatører af registrerede virksomheder, der holder hunde, katte og fritter, skal registrere følgende oplysninger for hvert af disse dyr:

a) fødselsdato

b) dato for død eller bortkomst på virksomheden.

Artikel 27

Forpligtelser vedrørende føring af fortegnelser for operatører af virksomheder, der holder honningbier

Operatører af registrerede virksomheder, der holder honningbier, skal for hver bigård registrere nærmere oplysninger om enhver midlertidig flytning af bistader, med information om som minimum sted og start- og slutdato for hver enkelt stadeflytning samt antallet af bistader, der er flyttet.

Artikel 28

Forpligtelser vedrørende føring af fortegnelser for operatører af omrejsende cirkusser og dyreforestillinger

Operatører af registrerede omrejsende cirkusser og dyreforestillinger skal registrere følgende oplysninger for hvert dyr:

a) dato for dyrets død eller bortkomst på virksomheden

b) navn og adresse på den operatør, der har ansvaret for dyrene, eller ejeren af selskabsdyrene

c) nærmere oplysninger om flytningerne af omrejsende cirkusser og dyreforestillinger.

Artikel 29

Forpligtelser vedrørende føring af fortegnelser for operatører af dyreinternater for hunde, katte og fritter

Operatører af godkendte dyreinternater for hunde, katte og fritter skal registrere følgende oplysninger for hvert af disse dyr:

a) anslået alder og køn, race eller farve

b) dato for anbringelse eller for aflæsning af den injicerbare transponder

c) de observationer, der er gjort vedrørende tilførte dyr i isolationsperioden

d) dato for død eller bortkomst på virksomheden.

Artikel 30

Forpligtelser vedrørende føring af fortegnelser for operatører af kontrolsteder

Operatører af godkendte kontrolsteder skal registrere nummerpladen eller registreringsnummeret på de transportmidler, der anvendes til aflæsning af dyr, og transportørens unikke registreringsnummer, hvis et sådant findes.

Artikel 31

Forpligtelser vedrørende føring af fortegnelser for operatører af karantænestationer med andre opdrættede landdyr end primater

Operatører af godkendte karantænestationer med andre opdrættede landdyr end primater skal registrere følgende oplysninger:

a) anslået alder og køn for de dyr, der holdes på virksomheden

b) nummerplade eller registreringsnummer på de transportmidler, der anvendes til af- og pålæsning af dyr, og transportørens unikke registreringsnummer, hvis et sådant findes

c) nærmere oplysninger om gennemførelsen og resultaterne af den i bilag I, del 8, punkt 2, litra a), omhandlede sygdomsovervågningsplan

▼C1

d) resultaterne af kliniske undersøgelser, laboratorietest og post mortem-testning som omhandlet i bilag I, del 8, punkt 2, litra b)

▼B

e) nærmere oplysninger om vaccination og behandling af modtagelige dyr som omhandlet i bilag I, del 8, punkt 2, litra c)

f) eventuelle instrukser fra den kompetente myndighed vedrørende observationer gjort under eventuel isolation eller karantæne.

Artikel 32

Forpligtelser vedrørende føring af fortegnelser for operatører af afgrænsede virksomheder

Operatører af godkendte afgrænsede virksomheder skal registrere følgende supplerende oplysninger:

a) anslået alder og køn for de dyr, der holdes på virksomheden

b) nummerplade eller registreringsnummer på de transportmidler, der anvendes til af- og pålæsning af dyr, og transportørens unikke registreringsnummer, hvis et sådant findes

c) nærmere oplysninger om gennemførelsen og resultaterne af den i bilag I, del 9, punkt 2, litra a), omhandlede sygdomsovervågningsplan

▼C1

d) resultaterne af kliniske undersøgelser, laboratorietest og post mortem-testning som omhandlet i bilag I, del 9, punkt 2, litra b)

▼B

e) nærmere oplysninger om vaccination og behandling af modtagelige dyr som omhandlet i bilag I, del 9, punkt 2, litra c)

f) nærmere oplysninger om isolation eller karantæne af tilførte dyr, eventuelle instruktioner fra den kompetente myndighed vedrørende isolation og karantæne og observationer gjort under eventuel isolation eller karantæne.







KAPITEL 2

Rugerier

Artikel 33

Forpligtelser vedrørende føring af fortegnelser for operatører af rugerier

Operatører af registrerede eller godkendte rugerier skal registrere følgende oplysninger for hver flok:

a) art og antal af daggamle kyllinger eller nyklækkede unger af andre arter eller rugeæg på rugeriet

b) flytninger af daggamle kyllinger, nyklækkede unger af andre arter og rugeæg til og fra deres virksomheder, med angivelse af (alt efter hvad der er relevant): i) deres oprindelses- eller bestemmelsessted, med angivelse af virksomhedens unikke registrerings- eller godkendelsesnummer, alt efter hvad der er relevant ii) datoer for flytningerne

c) antallet af æg, der er udrugede, men ikke klækkede, og deres planlagte bestemmelsessted, herunder virksomhedens unikke registrerings- eller godkendelsesnummer, alt efter hvad der er relevant

d) klækningsresultater

e) nærmere oplysninger om eventuelle vaccinationsprogrammer.







KAPITEL 3

Transportører, der er registreret hos den kompetente myndighed

Artikel 34

Forpligtelser vedrørende føring af fortegnelser for registrerede transportører af opdrættede landdyr

Registrerede transportører skal registrere følgende supplerende oplysninger for hvert transportmiddel, der anvendes til transport af opdrættede landdyr:

a) nummerplade eller registreringsnummer

b) datoer og klokkeslæt for pålæsning af dyrene på oprindelsesvirksomheden

c) navn, adresse og entydigt registreringsnummer eller godkendelsesnummer for hver besøgt virksomhed

d) datoer og klokkeslæt for aflæsning af dyrene på bestemmelsesvirksomheden

e) datoer og steder for rengøring, desinfektion og frigørelse af transportmidlerne for parasitter og gnavere

f) referencenumre på de dokumenter, der ledsager dyrene.







KAPITEL 4

Operatører, der beskæftiger sig med sammenbringning

Artikel 35

Forpligtelser vedrørende føring af fortegnelser for operatører af virksomheder, der beskæftiger sig med sammenbringning af opdrættede hovdyr og fjerkræ

Operatører af registrerede eller godkendte virksomheder, der beskæftiger sig med sammenbringning af opdrættede hovdyr og fjerkræ, skal registrere følgende oplysninger:

a) dato for dyrs død og bortkomst på virksomheden

b) nummerplade eller registreringsnummer på de transportmidler, der anvendes til på- eller aflæsning af dyrene, og det unikke registreringsnummer for transportøren af disse dyr, hvis et sådant findes

c) referencenumre på de dokumenter, der skal ledsage dyrene.

Artikel 36

Forpligtelser vedrørende føring af fortegnelser for operatører, der beskæftiger sig med sammenbringning af opdrættede hovdyr og fjerkræ uafhængigt af en virksomhed

Registrerede operatører, der beskæftiger sig med sammenbringning af opdrættede hovdyr og fjerkræ uafhængigt af en virksomhed, skal registrere følgende oplysninger for hvert dyr, der sælges:

a) det unikke godkendelses- eller registreringsnummer på den virksomhed, der beskæftiger sig med sammenbringning, og som dyret har passeret igennem, efter at det har forladt oprindelsesvirksomheden, og inden det er blevet solgt, hvis et sådant findes

b) salgsdato

c) navn og adresse på køberen af dyret

d) nummerplade eller registreringsnummer på de transportmidler, der anvendes til på- eller aflæsning af dyrene, og transportørens unikke registreringsnummer, hvis et sådant findes

e) referencenumre på de dokumenter, der skal ledsage dyrene.

Artikel 37

Forpligtelser vedrørende føring af fortegnelser for operatører af samlesteder for hunde, katte og fritter

Operatører af godkendte samlesteder for hunde, katte og fritter skal registrere nummerplade eller registreringsnummer på de transportmidler, der anvendes til på- eller aflæsning af dyrene, og transportørens unikke registreringsnummer, hvis et sådant findes.







DEL III

SPORBARHED FOR OPDRÆTTEDE LANDDYR OG RUGEÆG







AFSNIT I

SPORBARHED FOR OPDRÆTTET KVÆG







KAPITEL 1

Identifikationsmidler og -metoder

Artikel 38

Forpligtelser for operatører, der holder kvæg, vedrørende midler og metoder til identifikation af opdrættet kvæg samt anbringelse og anvendelse heraf

1. Operatører, der holder kvæg, skal sikre, at kvæget er individuelt identificeret med et konventionelt øremærke, jf. bilag III, litra a), som: a) anbringes i begge dyrets ører, med synlig, let læselig og uudslettelig visning af dyrets identifikationskode på identifikationsmidlet b) anbringes på kvæg på den virksomhed, hvor dyrene er født c) ikke må fjernes, ændres eller udskiftes uden tilladelse fra den kompetente myndighed i den medlemsstat, hvor kvæget holdes.

2. Operatører, der holder kvæg, kan udskifte: ▼M2 a) et af de i denne artikels stk. 1 omhandlede konventionelle øremærker med en elektronisk identifikator, der er godkendt af den kompetente myndighed i den medlemsstat, hvor kvæget holdes, hvis en sådan udskiftning er tilladt af medlemsstaten i overensstemmelse med artikel 41, stk. 1 ▼B b) begge de i stk. 1 omhandlede konventionelle øremærker med en elektronisk identifikator, der er godkendt af den kompetente myndighed i den medlemsstat, hvor kvæget holdes, i overensstemmelse med den i artikel 39, stk. 1, fastsatte fritagelsesbestemmelse.

Artikel 39

Den kompetente myndighed fritagelse af operatører af afgrænsede virksomheder og operatører fra identifikationskravene for kvæg, der holdes til kulturelle, historiske, rekreative, videnskabelige eller sportsrelaterede formål

1. Den kompetente myndighed kan fritage operatører af afgrænsede virksomheder og operatører, der holder kvæg til kulturelle, historiske, rekreative, videnskabelige eller sportsrelaterede formål, fra identifikationskravene for kvæg i artikel 38, stk. 1, litra a).

2. Ved indrømmelse af fritagelser i henhold til stk. 1 sikrer den kompetente myndighed, at mindst ét af de i bilag III, litra d) og e), angivne identifikationsmidler er godkendt af den kompetente myndighed til identifikation af kvæg, der holdes af operatører, som er fritaget i henhold til nærværende artikels stk. 1.

Den kompetente myndighed indfører procedurer for indgivelse af ansøgninger fra operatører om en sådan fritagelse i henhold til nærværende artikels stk. 1.

Artikel 40

Særlige bestemmelser vedrørende identifikation af kvæg af racer, der opdrættes specifikt med henblik på traditionelle kulturarrangementer og sportsbegivenheder

Den kompetente myndighed kan give operatører, der holder kvæg af racer, som opdrættes specifikt med henblik på traditionelle kulturarrangementer og sportsbegivenheder, tilladelse til at identificere disse dyr individuelt ved hjælp af et alternativt identifikationsmiddel, som er godkendt af den kompetente myndighed, efter fjernelse af det i artikel 38, stk. 1, litra a), omhandlede konventionelle øremærke, forudsat at det identificerede dyr forbliver utvetydigt forbundet med sin identifikationskode.

Artikel 41

Udskiftning af det i artikel 38, stk. 1, omhandlede konventionelle øremærke til opdrættet kvæg

1. Medlemsstaterne kan for alle eller bestemte kategorier af kvæg, der holdes på deres område, tillade, at et af de i artikel 38, stk. 1, litra a), omhandlede konventionelle øremærker udskiftes med et af de i bilag III, litra c), d) og e), omhandlede identifikationsmidler.

2. Medlemsstaterne sikrer, at de i bilag III, litra a), c), d) og e), angivne identifikationsmidler opfylder følgende krav: a) De viser dyrets identifikationskode. b) De er godkendt af den kompetente myndighed i den medlemsstat, hvor kvæget holdes.

3. Medlemsstaterne indfører procedurer for følgende: a) ansøgninger fra fabrikanter om godkendelse af identifikationsmidler til kvæg, der holdes på deres område b) ansøgninger fra operatører, der holder kvæg, om tildeling af identifikationsmidler til deres virksomhed.

4. Medlemsstaterne udarbejder en liste over kvægracer opdrættet specifikt med henblik på traditionelle kulturarrangementer og sportsbegivenheder, som holdes på deres område, og gør listen tilgængelig for offentligheden.







KAPITEL 2

Elektronisk database

Artikel 42

Regler om oplysninger i elektroniske databaser for opdrættet kvæg

Den kompetente myndighed lagrer de i artikel 109, stk. 1, litra a), i forordning (EU) 2016/429 omhandlede oplysninger for hvert enkelt opdrættet stykke kvæg i en elektronisk database i overensstemmelse med følgende regler:

a) Dyrets identifikationskode skal registreres.

b) Typen af elektronisk identifikator, hvis anvendt på dyret, skal registreres som angivet i bilag III, litra c), d) og e).

c) Følgende oplysninger skal registreres for virksomheder, der holder kvæg: i) det unikke registreringsnummer, som virksomheden er tildelt ii) navn og adresse på operatøren af virksomheden.

d) Følgende oplysninger skal registreres for hver flytning af kvæg til og fra virksomheden: i) oprindelsesvirksomhedens og bestemmelsesvirksomhedens unikke registreringsnummer ii) ankomstdato iii) afsendelsesdato

e) dato for kvægs naturlige død, bortkomst eller slagtning på virksomheden.

Artikel 43

Regler om udveksling af data om kvæg mellem elektroniske databaser i medlemsstaterne

1. Medlemsstaterne sikrer, at deres elektroniske databaser vedrørende kvæg opfylder følgende krav: a) De er sikret i overensstemmelse med gældende national ret. b) De indeholder som minimum de i artikel 42 omhandlede ajourførte oplysninger.

2. Medlemsstaterne sikrer, at deres elektroniske databaser forvaltes af et informationssystem, der kan anvende og forvalte kvalificerede digitale signaturer til dataudvekslinger med henblik på at garantere uafviseligheden af: a) de udvekslede meddelelsers ægthed, således at der gives garantier for meddelelsens oprindelse b) de udvekslede meddelelsers integritet, således at der gives garantier for, at meddelelsen ikke er blevet ændret eller ødelagt c) tidsmæssig information om de udvekslede meddelelser, således at der gives garanti for, at disse er sendt på et bestemt tidspunkt.

3. Medlemsstaten underretter uden unødigt ophold, og under alle omstændigheder senest 24 timer efter at være blevet opmærksom på det, den medlemsstat, som der er etableret elektronisk dataudveksling med, om ethvert brud på sikkerheden eller tab af integritet, som har væsentlig indvirkning på dataenes gyldighed eller på de personoplysninger, der er indeholdt i dem.







KAPITEL 3

Identifikationsdokumenter

Artikel 44

Identifikationsdokumenter for opdrættet kvæg

Identifikationsdokumenter for opdrættet kvæg som omhandlet i artikel 112, litra b), i forordning (EU) 2016/429 skal indeholde følgende oplysninger:

a) de i artikel 42, litra a)-d), omhandlede oplysninger

b) det enkelte dyrs fødselsdato

c) navnet på den udstedende kompetente myndighed eller det udstedende organ, der har fået tildelt opgaven

d) udstedelsesdato.







AFSNIT II

SPORBARHED FOR OPDRÆTTEDE FÅR OG GEDER







KAPITEL 1

Identifikationsmidler og -metoder

Artikel 45

Forpligtelser for operatører af opdrættede får og geder vedrørende midler og metoder til identifikation af disse dyr samt anbringelse og anvendelse heraf

1. Operatører, der holder får og geder bestemt til at blive flyttet direkte til et slagteri, inden de er 12 måneder gamle, skal sikre, at hvert af disse dyr er identificeret med som minimum et konventionelt øremærke anbragt i et af dyrets ører eller et konventionelt kodemærke som angivet i bilag III, litra a) eller b), med synlig, let læselig og uudslettelig visning af enten: a) det unikke registreringsnummer på den virksomhed, hvor dyret er født eller b) dyrets identifikationskode.

2. Operatører, der holder får og geder, som ikke er bestemt til at blive flyttet direkte til et slagteri, inden de er 12 måneder gamle, skal sikre, at hvert af disse dyr er individuelt identificeret som følger: a) med et konventionelt øremærke som angivet i bilag III, litra a), med synlig, let læselig og uudslettelig visning af dyrets identifikationskode og b) med et af de i bilag III, litra c)-f), angivne identifikationsmidler, som er godkendt af den kompetente myndighed i den medlemsstat, hvor fårene og gederne holdes, med synlig, let læselig og uudslettelig visning af dyrets identifikationskode.

3. Operatører, der holder får og geder, skal sikre, at: a) identifikationsmidlerne er anvendt på fårene og gederne på den virksomhed, hvor de er født b) identifikationsmidler ikke fjernes, ændres eller udskiftes, eller er blevet det, uden den kompetente myndigheds tilladelse.

4. Operatører, der holder får og geder, kan udskifte: ▼M2 a) et af de i nærværende artikels stk. 2 omhandlede identifikationsmidler, i overensstemmelse med de i artikel 46 fastsatte undtagelser, hvis sådanne undtagelser er godkendt af den medlemsstat, hvor fårene og gederne holdes, i overensstemmelse med artikel 48, stk. 5 ▼B b) begge de i stk. 2 omhandlede identifikationsmidler med en elektronisk identifikator, der er godkendt af den kompetente myndighed i den medlemsstat, hvor fårene og gederne holdes, i overensstemmelse med den i artikel 47, stk. 1, fastsatte fritagelsesbestemmelse.

Artikel 46

Undtagelser fra kravene i artikel 45 for så vidt angår midler og metoder til identifikation af opdrættede får og geder samt anbringelse og anvendelse heraf

1. Uanset kravet i artikel 45, stk. 2, litra a), skal operatører, der holder får og geder, som tilhører en population af dyr, der er født med ører, som er for små til isætning af et konventionelt øremærke som angivet i bilag III, litra a), sikre, at sådanne dyr er individuelt identificeret med et konventionelt kodemærke som angivet i litra b) i samme bilag, med synlig, let læselig og uudslettelig visning af dyrets identifikationskode.

2. Uanset kravet i artikel 45, stk. 2, litra a), kan operatører, der holder får og geder, som ikke er bestemt til at blive flyttet til en anden medlemsstat, udskifte det konventionelle øremærke som angivet i bilag III, litra a), med en tatovering som angivet i litra g) i samme bilag med synlig, let læselig og uudslettelig visning af dyrets identifikationskode, forudsat at den kompetente myndighed har tilladt anvendelse af en vombolus som angivet i litra d) i samme bilag.

3. Uanset artikel 45, stk. 2, litra b), kan operatører, der holder får og geder, som ikke er bestemt til at blive flyttet til en anden medlemsstat, og operatører, der holder får eller geder, som er undtaget fra kravet om anvendelse af en elektronisk identifikator i overensstemmelse med artikel 48, udskifte den elektroniske identifikator med en tatovering som angivet i bilag III, litra g), med synlig, let læselig og uudslettelig visning af dyrets identifikationskode.

4. Uanset artikel 45, stk. 2, kan operatører, der holder får og geder, som er bestemt til at blive transporteret til slagteriet, enten efter at have været genstand for sammenbringning eller efter at være blevet opfedet på en anden virksomhed, identificere de enkelte dyr med som minimum et elektronisk øremærke som angivet i bilag III, litra c), anbragt i et af dyrets ører, med synlig, let læselig og uudslettelig visning af det unikke registreringsnummer på den virksomhed, hvor dyret er født, og med synlig, let læselig og uudslettelig visning af dyrets identifikationskode, forudsat at det pågældende dyr: a) ikke er bestemt til at blive flyttet til en anden medlemsstat og b) slagtes, inden det er 12 måneder gammelt.

▼M1

5. Uanset artikel 45, stk. 2, kan operatører, der holder får og geder, som er bestemt til at blive transporteret til et slagteri, efter at være blevet opfedet på en anden virksomhed, identificere de enkelte dyr med som minimum et konventionelt øremærke eller et konventionelt kodemærke som angivet i bilag III, litra a) og b), med synlig, let læselig og uudslettelig visning af enten det unikke registreringsnummer på den virksomhed, hvor dyret er født, eller dyrets identifikationskode, forudsat at det pågældende dyr: a) ikke er bestemt til at blive flyttet til en anden medlemsstat og b) slagtes, inden det er 12 måneder gammelt.

▼B

Artikel 47

Fritagelse af operatører af afgrænsede virksomheder og operatører, der holder dyr til kulturelle, rekreative eller videnskabelige formål, fra kravene i artikel 45, stk. 2

1. Den kompetente myndighed kan fritage operatører af afgrænsede virksomheder og operatører, der holder får og geder til kulturelle, rekreative eller videnskabelige formål, fra identifikationskravene i artikel 45, stk. 2, under forudsætning af at betingelserne i nærværende artikels stk. 2 er opfyldt.

2. Den kompetente myndighed sikrer, at enten en vombolus som angivet i bilag III, litra d), eller en injicerbar transponder som angivet i litra e) i samme bilag er blevet godkendt af myndigheden til identifikation af får og geder som omhandlet i stk. 1, og at det pågældende godkendte identifikationsmiddel opfylder kravene i artikel 48, stk. 3.

Den kompetente myndighed indfører procedurer for indgivelse af ansøgninger fra operatører om en sådan fritagelse i henhold til nærværende artikels stk. 1.

Artikel 48

Medlemsstaternes fravigelse af kravene i artikel 45, stk. 2, og medlemsstaternes forpligtelser vedrørende identifikationsmidler

1. Uanset artikel 45, stk. 2, litra b), kan medlemsstaterne give operatører, der holder får eller geder, tilladelse til at udskifte de i bilag III, litra c)-f), angivne identifikationsmidler med et konventionelt øremærke eller et konventionelt kodemærke som angivet i litra a) eller b) i samme bilag, forudsat at følgende betingelser er opfyldt: a) Det samlede antal får og geder, der holdes på dens område, overstiger ikke 600 000 som registreret i en elektronisk database, og b) de opdrættede får og geder er ikke bestemt til at blive flyttet til en anden medlemsstat.

2. Uanset artikel 45, stk. 2, litra b), kan medlemsstaterne give operatører, der holder geder, tilladelse til at udskifte de i bilag III, litra c)-f), angivne identifikationsmidler med et konventionelt øremærke eller et konventionelt kodemærke som angivet i litra a) eller b) i samme bilag, forudsat at følgende betingelser er opfyldt: a) Det samlede antal geder, der holdes på dens område, overstiger ikke 160 000 som registreret i en elektronisk database, og b) de opdrættede geder er ikke bestemt til at blive flyttet til en anden medlemsstat.

3. Medlemsstaten sikrer, at de i bilag III, litra a)-f), angivne identifikationsmidler opfylder følgende krav: a) De viser dyrets identifikationskode. b) De er godkendt af den kompetente myndighed i den medlemsstat, hvor fårene eller gederne holdes.

4. Medlemsstaterne indfører procedurer for indgivelse af ansøgninger fra: a) fabrikanter om godkendelse af identifikationsmidler til får og geder, der holdes på deres område b) operatører om tildeling af identifikationsmidler til deres virksomhed til får og geder. ▼M2 —————

▼M2

5. Medlemsstaterne kan give operatører tilladelse til at udskifte et af identifikationsmidlerne som omhandlet i artikel 45, stk. 2, i overensstemmelse med de i artikel 45, stk. 4 fastsatte undtagelser, for får og geder, der holdes på deres område.

▼B







KAPITEL 2

Elektronisk database

Artikel 49

Regler om oplysninger i elektroniske databaser for opdrættede får og geder

Den kompetente myndighed lagrer de i artikel 109, stk. 1, litra b), i forordning (EU) 2016/429 omhandlede oplysninger vedrørende opdrættede får og geder i en elektronisk database i overensstemmelse med følgende regler:

a) Følgende oplysninger skal registreres for virksomheder, der holder disse dyr: i) det unikke registreringsnummer, som virksomheden er tildelt ii) navn og adresse på operatøren af virksomheden.

b) Følgende oplysninger skal registreres for hver flytning af disse dyr til og fra virksomheden: i) det samlede antal dyr ii) oprindelsesvirksomhedens og bestemmelsesvirksomhedens unikke registreringsnummer iii) ankomstdato iv) afsendelsesdato.







KAPITEL 3

Flytningsdokumenter

Artikel 50

Flytningsdokumenter for opdrættede får og geder, der skal flyttes inden for en medlemsstats område

Flytningsdokumenter som omhandlet i artikel 113, stk. 1, litra b), i forordning (EU) 2016/429 for opdrættede får og geder, der skal flyttes inden for en enkelt medlemsstats område, skal indeholde følgende oplysninger:

a) dyrets individuelle identifikationskode eller det unikke registreringsnummer på den virksomhed, hvor dyret er født, som det fremgår af identifikationsmidlet

b) type elektronisk identifikator som angivet i bilag III, litra c)-f), og dens placering, hvis anvendt på dyret

c) de i artikel 49, litra a), nr. i), og artikel 49, litra b), nr. i), ii) og iv), omhandlede oplysninger

d) transportørens unikke registreringsnummer

e) transportmidlets nummerplade eller registreringsnummer.

Artikel 51

Undtagelser fra visse krav i artikel 50 vedrørende flytningsdokumenter for opdrættede får og geder, der er bestemt til at blive bragt sammen på en medlemsstats område

Den kompetente myndighed kan dispensere fra kravene i artikel 50, litra a), for operatører af virksomheder, hvorfra opdrættede får og geder skal flyttes til en virksomhed, hvor de er bestemt til at blive bragt sammen, forudsat at følgende betingelser er opfyldt:

a) Operatørerne må ikke transportere de opdrættede får og geder i samme transportmiddel som dyr fra andre virksomheder, medmindre partierne af de respektive dyr holdes fysisk adskilt fra hinanden i transportmidlet.

b) Operatørerne af virksomheder, hvor dyrene skal bringes sammen, skal, hvis de har fået tilladelse hertil fra den kompetente myndighed, registrere hvert enkelt dyrs individuelle identifikationskode, jf. artikel 50, litra a), på vegne af operatøren af den virksomhed, hvorfra får og geder modtages, og denne operatør opbevarer disse fortegnelser.

c) Den kompetente myndighed skal have givet operatørerne af de virksomheder, hvor fårene og gederne skal bringes sammen, adgang til den i artikel 49 omhandlede elektroniske database.

d) Operatørerne af virksomheder, hvor dyrene skal bringes sammen, skal have indført procedurer til at sikre, at de i litra b) omhandlede oplysninger registreres i den i artikel 49 omhandlede elektroniske database.







AFSNIT III

SPORBARHED FOR OPDRÆTTEDE SVIN







KAPITEL 1

Identifikationsmidler og -metoder

Artikel 52

Forpligtelser for operatører, der holder svin, vedrørende midler og metoder til identifikation af opdrættede svin samt anbringelse og anvendelse heraf

1. Operatører af virksomheder, der holder svin, skal sikre, at hvert enkelt svin er identificeret med følgende identifikationsmidler: a) et konventionelt øremærke som angivet i bilag III, litra a), eller et elektronisk øremærke som angivet i bilag III, litra c), anbragt i et af dyrets ører, med synlig, let læselig og uudslettelig visning af det unikke registreringsnummer på i) den virksomhed, hvor dyret er født eller ii) den sidste virksomhed i forsyningskæden som omhandlet i artikel 53, hvis det pågældende dyr flyttes til en virksomhed uden for denne forsyningskæde eller b) en tatovering som angivet i bilag III, litra g), påført på dyret med uudslettelig visning af det unikke registreringsnummer på i) den virksomhed, hvor dyret er født eller ii) den sidste virksomhed i forsyningskæden som omhandlet i artikel 53, hvis det pågældende dyr flyttes til en virksomhed uden for denne forsyningskæde.

2. Operatører af virksomheder, der holder svin, skal sikre, at: a) identifikationsmidlerne er anvendt på svin på: i) den virksomhed, hvor dyret er født eller ii) den sidste virksomhed i forsyningskæden som omhandlet i artikel 53, hvis det pågældende dyr flyttes til en virksomhed uden for denne forsyningskæde b) identifikationsmidler ikke fjernes, ændres eller udskiftes, eller er blevet det, uden den kompetente myndigheds tilladelse.

3. Operatører af virksomheder, der holder svin, kan udskifte de i stk. 1 omhandlede identifikationsmidler med en elektronisk identifikator, der er godkendt af den kompetente myndighed i den medlemsstat, hvor svinene holdes, i overensstemmelse med den i artikel 54, stk. 1, fastsatte fritagelsesbestemmelse.

Artikel 53

Undtagelser fra kravene i artikel 52 for så vidt angår midler og metoder til identifikation af opdrættede svin i forsyningskæden

Uanset artikel 52 kan den kompetente myndighed give tilladelse til undtagelser fra forpligtelsen til at identificere svin for operatører af virksomheder i forsyningskæden, når de pågældende dyr er bestemt til at blive flyttet inden for denne forsyningskæde inden for den pågældende medlemsstats område, forudsat at den praktiske anvendelse af sporbarhedsforanstaltninger i denne medlemsstat sikrer fuld sporbarhed for disse dyr.

Artikel 54

Den kompetente myndigheds fritagelse af operatører af afgrænsede virksomheder og operatører, der holder svin til kulturelle, rekreative eller videnskabelige formål, fra identifikationskravene

1. Den kompetente myndighed kan fritage operatører af afgrænsede virksomheder og operatører, der holder svin til kulturelle, rekreative eller videnskabelige formål, fra identifikationskravene for svin i artikel 52, stk. 1.

2. Ved indrømmelse af fritagelser i henhold til stk. 1 sikrer den kompetente myndighed, at en injicerbar transponder som angivet i bilag III, litra e), er godkendt af myndigheden til identifikation af svin som omhandlet i nærværende artikels stk. 1, og at det pågældende godkendte identifikationsmiddel opfylder kravene i artikel 55, stk. 1.

3. Den kompetente myndighed indfører procedurer for indgivelse af ansøgninger fra operatører om en sådan fritagelse i henhold til nærværende artikels stk. 1.

Artikel 55

Medlemsstaternes forpligtelser vedrørende midler og metoder til identifikation af opdrættede svin samt anbringelse og anvendelse heraf

1. Medlemsstaterne sikrer, at de i bilag III, litra a), c), e) og g), angivne identifikationsmidler opfylder følgende krav: a) De viser enten: i) det unikke registreringsnummer på den virksomhed, hvor dyret er født eller ii) for dyr, der skal flyttes fra virksomheden i en forsyningskæde som omhandlet i artikel 53 til en anden virksomhed uden for den pågældende forsyningskæde, det unikke registreringsnummer for den sidste virksomhed i forsyningskæden. b) De er godkendt af den kompetente myndighed i den medlemsstat, hvor svinene holdes.

2. Medlemsstaterne indfører procedurer for indgivelse af ansøgninger fra: a) fabrikanter om godkendelse af identifikationsmidler til svin, der holdes på deres område b) operatører om tildeling af identifikationsmidler til deres virksomhed til svin.

3. Medlemsstaterne udarbejder en liste over virksomheder i forsyningskæden som omhandlet i artikel 53 på deres område og gør listen tilgængelig for offentligheden.







KAPITEL 2

Elektronisk database

Artikel 56

Regler om oplysninger i elektroniske databaser for opdrættede svin

Den kompetente myndighed lagrer de i artikel 109, stk. 1, litra c), i forordning (EU) 2016/429 omhandlede oplysninger vedrørende opdrættede svin i en elektronisk database i overensstemmelse med følgende regler:

a) Følgende oplysninger skal registreres for virksomheder, der holder disse dyr: i) det unikke registreringsnummer, som virksomheden er tildelt ii) navn og adresse på operatøren af virksomheden.

b) Følgende oplysninger skal registreres for hver flytning af disse dyr til og fra virksomheden: i) det samlede antal dyr ii) oprindelsesvirksomhedens og bestemmelsesvirksomhedens unikke registreringsnummer iii) ankomstdato iv) afsendelsesdato.







KAPITEL 3

Flytningsdokumenter

Artikel 57

Flytningsdokumenter for opdrættede svin, der skal flyttes inden for en medlemsstats område

Flytningsdokumenter som omhandlet i artikel 115, litra b), i forordning (EU) 2016/429 for opdrættede dyr af svinearterne, der skal flyttes inden for en enkelt medlemsstats område, skal indeholde følgende oplysninger:

a) de oplysninger, der skal opbevares i den elektroniske database, jf. artikel 56, litra a), nr. i), og artikel 56, litra b), nr. i), ii) og iv)

b) transportørens unikke registreringsnummer

c) transportmidlets nummerplade eller registreringsnummer.







AFSNIT IV

SPORBARHED FOR OPDRÆTTEDE DYR AF HESTEFAMILIEN







KAPITEL 1

Identifikationsmidler og -metoder

Artikel 58

Forpligtelser for operatører, der holder dyr af hestefamilien, vedrørende midler og metoder til identifikation af disse dyr samt anbringelse og anvendelse heraf

1. Operatører af opdrættede dyr af hestefamilien skal sikre, at dyrene er individuelt identificeret med følgende identifikationsmidler: a) en injicerbar transponder som angivet i bilag III, litra e) b) ►C2 et identifikationsdokument for hele dyrets levetid. ◄

2. Operatører af opdrættede dyr af hestefamilien skal sikre, at: a) dyr af hestefamilien identificeres inden for de i artikel 12, stk. 1 og 2, i gennemførelsesforordning (EU) 2015/262 fastsatte frister b) identifikationsmidler som omhandlet i stk. 1 ikke fjernes, ændres eller udskiftes, eller er blevet det, uden tilladelse fra den kompetente myndighed for den virksomhed, hvor de pågældende dyr sædvanligvis holdes

3. ►C2 ◄ , jf. artikel 65 eller 66, til den kompetente myndighed for den virksomhed, hvor dyrene sædvanligvis holdes, og giver den kompetente myndighed de oplysninger, der er nødvendige for at udfylde identifikationsdokumentet og fortegnelserne i den i artikel 64 omhandlede database. Operatører af opdrættede dyr af hestefamilien indgiver — på vegne af og efter aftale med dyrets ejer, hvis operatøren ikke selv ejer dyrene — en ansøgning om udstedelse af etidentifikationsdokument for hele dyrets levetid, jf. artikel 65 eller 66, til den kompetente myndighed for den virksomhed, hvor dyrene sædvanligvis holdes, og giver den kompetente myndighed de oplysninger, der er nødvendige for at udfylde identifikationsdokumentet og fortegnelserne i den i artikel 64 omhandlede database.

Artikel 59

Medlemsstaternes forpligtelser vedrørende midler og metoder til identifikation af opdrættede dyr af hestefamilien samt anbringelse og anvendelse heraf

1. Medlemsstaterne kan tillade, at den i artikel 58, stk. 1, litra a), omhandlede injicerbare transponder udskiftes med: a) et enkelt konventionelt øremærke som angivet i bilag III, litra a), anvendt på dyr af hestefamilien, der holdes med henblik på kødproduktion, forudsat at det pågældende dyr enten er født i den pågældende medlemsstat eller er importeret til den pågældende medlemsstat, uden at det har været forsynet med et fysisk identifikationsmiddel, inden det blev indført til Unionen b) en alternativ metode godkendt af den kompetente myndighed i overensstemmelse med artikel 62, som utvetydigt forbinder dyret af hestefamilien med identifikationsdokumentet for hele dyrets levetid som omhandlet i artikel 58, stk. 1, litra b).

2. Medlemsstaterne sikrer, at de i artikel 58, stk. 1, litra a), og i nærværende artikels stk. 1, litra a), angivne identifikationsmidler opfylder følgende krav: a) De viser dyrets identifikationskode. b) De er godkendt af den kompetente myndighed i den medlemsstat, hvor dyrene af hestefamilien er identificeret i overensstemmelse med artikel 58, stk. 2, litra a).

3. Medlemsstaterne: a) indfører procedurer for indgivelse af ansøgninger fra fabrikanter om godkendelse af identifikationsmidler til opdrættede dyr af hestefamilien, der holdes på deres område b) fastsætter frister for indgivelse af ansøgninger om udstedelse af det i artikel 58, stk. 1, litra b), omhandlede identifikationsdokument.

Artikel 60

Undtagelser vedrørende identifikation for opdrættede dyr af hestefamilien, der lever delvis vildt

1. Uanset artikel 58, stk. 2, litra a), kan medlemsstaterne angive populationer af opdrættede dyr af hestefamilien, der lever delvis vildt i visse dele af deres område, og som kun er omfattet af kravet om identifikation i overensstemmelse med artikel 58, stk. 1, hvis de: a) fjernes fra sådanne populationer, undtagen hvis de under officielt tilsyn overføres fra én nærmere angivet population til en anden eller b) overgår til husdyrhold i fangenskab.

2. Inden medlemsstaterne gør brug af undtagelsen i stk. 1, underretter de Kommissionen om, hvilke populationer af dyr af hestefamilien der er tale om, og hvilke områder de pågældende dyr lever delvis vildt i.

3. Uanset artikel 58, stk. 1, kan medlemsstaterne tillade, at der anvendes en injicerbar transponder som angivet i bilag III, litra e), mere end 12 måneder før udstedelsen af et identifikationsdokument i overensstemmelse med nærværende artikels stk. 1, forudsat at dyrets identifikationskode som vist af den injicerbare transponder registreres af operatøren på tidspunktet for implantering af den injicerbare transponder og overføres til den kompetente myndighed.

Artikel 61

Undtagelser vedrørende identifikation for opdrættede dyr af hestefamilien, der flyttes til et slagteri eller ledsages af et midlertidigt identifikationsdokument

▼C1

1. Uanset artikel 58, stk. 1, kan den kompetente myndighed tillade, at der anvendes en forenklet metode til identifikation af dyr af hestefamilien bestemt til at blive flyttet til slagteriet, for hvilke der ikke er udstedt et ►C2 identifikationsdokument for hele dyrets levetid ◄ i overensstemmelse med artikel 110, stk. 1, litra a), i forordning (EU) 2016/429, forudsat at: ▼B a) dyrene af hestefamilien er under 12 måneder gamle b) der er sikret ubrudt sporbarhed for dyrene fra den virksomhed, hvor de er født, til slagteriet i samme medlemsstat.

Dyrene af hestefamilien skal transporteres direkte til slagteriet, og de skal under transporten være individuelt identificeret med en injicerbar transponder, et konventionelt eller elektronisk øremærke eller et konventionelt eller elektronisk kodemærke som angivet i bilag III, litra a), b), c), e) og f).

▼C1

2. Uanset artikel 58, stk. 1, litra b), udsteder den kompetente myndighed efter anmodning fra operatøren af dyret af hestefamilien et midlertidigt identifikationsdokument for det tidsrum, hvor det identifikationsdokument, der er udstedt i overensstemmelse med artikel 110, stk. 1, litra a), i forordning (EU) 2016/429 eller artikel 67 eller 68 i nærværende forordning, er udleveret til den kompetente myndighed med henblik på ajourføring af identifikationsoplysningerne i dette dokument.

▼B

Artikel 62

Godkendelse af alternative metoder til identifikation af opdrættede dyr af hestefamilien

1. Medlemsstaterne kan tillade egnede alternative metoder til identifikation af opdrættede dyr af hestefamilien, herunder registrering af mærker, som utvetydigt forbinder det pågældende dyr af hestefamilien med identifikationsdokumentet for hele dyrets levetid, og som viser, at dyret er blevet identificeret.

2. Medlemsstater, der tillader alternative identifikationsmetoder i henhold til stk. 1, sikrer, at: a) de alternative identifikationsmetoder kun anvendes i undtagelsestilfælde til identifikation af dyr af hestefamilien, der er indført i bestemte stambøger, eller anvendes til særlige formål eller til dyr af hestefamilien, der af sundheds- eller dyrevelfærdshensyn ikke kan identificeres med en injicerbar transponder b) enhver godkendt alternativ identifikationsmetode eller kombination af sådanne metoder giver mindst de samme garantier som en injicerbar transponder c) formatet for oplysningerne om den alternative identifikationsmetode, der er anvendt på et dyr af hestefamilien, er egnet til indlæsning i en søgbar database.

Artikel 63

Forpligtelser for operatører, der anvender alternative identifikationsmetoder

1. Operatører, der anvender en godkendt alternativ identifikationsmetode i henhold til artikel 62, stk. 1, skal give den kompetente myndighed og om fornødent andre operatører de nødvendige redskaber til at tilgå de pågældende identifikationsoplysninger eller skal selv påtage sig at verificere identiteten af dyret af hestefamilien over for de pågældende myndigheder eller operatører.

2. For så vidt angår alternative identifikationsmetoder baseret på karakteristika ved dyret af hestefamilien, der kan ændre sig med tiden, skal operatøren give den kompetente myndighed de oplysninger, der er nødvendige for at ajourføre det i artikel 62 omhandlede identifikationsdokument og den i artikel 64 omhandlede database.

3. Raceforeninger og internationale foreninger eller organisationer, der administrerer konkurrence- eller væddeløbsheste, kan kræve, at dyr af hestefamilien, der er identificeret efter en alternativ identifikationsmetode, jf. artikel 62, identificeres ved implantering af en injicerbar transponder med henblik på indførelse eller registrering af racerene avlsdyr af hestearterne i stambøger eller registrering af heste til konkurrencer eller væddeløb.







KAPITEL 2

Elektronisk database

Artikel 64

Regler om oplysninger i elektroniske databaser for opdrættede dyr af hestefamilien

Den kompetente myndighed lagrer de i artikel 109, stk. 1, litra d), i forordning (EU) 2016/429 omhandlede oplysninger vedrørende opdrættede dyr af hestefamilien i en elektronisk database i overensstemmelse med følgende regler:

a) For den virksomhed, hvor de pågældende dyr af hestefamilien sædvanligvis holdes, skal følgende registreres: i) det unikke registreringsnummer, som virksomheden er tildelt ii) navn og adresse på operatøren af virksomheden.

b) For hvert dyr af hestefamilien, der sædvanligvis holdes på virksomheden, skal følgende registreres: i) den unikke kode ii) hvis den findes, dyrets identifikationskode som vist af et fysisk identifikationsmiddel iii) hvis den injicerede transponder ikke er godkendt af den kompetente myndighed i den medlemsstat, hvor det pågældende dyr af hestefamilien blev identificeret i overensstemmelse med artikel 58, stk. 2, aflæsningssystemet for den pågældende injicerede transponder iv) alle oplysninger om nye identifikationsdokumenter eller duplikat- eller erstatningsidentifikationsdokumenter, der måtte være udstedt for dyret v) dyreart vi) dyrets køn, med mulighed for at indføre kastrationsdato vii) fødselsdato og -land som oplyst af operatøren af det opdrættede dyr af hestefamilien viii) dato for naturlig død på virksomheden eller bortkomst som oplyst af operatøren af det opdrættede dyr af hestefamilien eller dato for slagtning af dyret ix) navn og adresse på den kompetente myndighed eller det udstedende organ, der har fået tildelt opgaven, som har udstedt identifikationsdokumentet x) dato for udstedelse af identifikationsdokumentet.

c) For hvert dyr af hestefamilien, der holdes på virksomheden i over 30 dage, registreres den unikke kode, undtagen hvis der er tale om: i) dyr af hestefamilien, der deltager i konkurrencer, væddeløb, opvisninger/skuer, træning eller trækdyrsaktiviteter i højst 90 dage ii) handyr af hestefamilien til avl, som holdes i avlssæsonen iii) hundyr af hestefamilien til avl, som holdes i højst 90 dage.







KAPITEL 3

Identifikationsdokumenter

Artikel 65

Identifikationsdokumenter for hele dyrets levetid for opdrættede dyr af hestefamilien

1. Identifikationsdokumentet for hele dyrets levetid skal som minimum indeholde følgende oplysninger: a) dyrets identifikationskode som vist af den injicerbare transponder eller øremærket b) den unikke kode, som dyret er tildelt for hele sin levetid, og som identificerer i) ►C2 den elektroniske database, hvori den kompetente myndighed eller det udstedende organ registrerede de oplysninger, der var nødvendige for at udstede det første identifikationsdokument for hele dyrets levetid, jf. artikel 58, stk. 1, litra b), og om nødvendigt et erstatningsidentifikationsdokument for hele dyrets levetid, jf. artikel 69, stk. 2, litra b) ◄ ii) den numeriske identifikationskode for hvert enkelt dyr af hestefamilien i denne database c) dyreart d) dyrets køn, med mulighed for at indføre kastrationsdato e) fødselsdato og -land som oplyst af operatøren af det opdrættede dyr af hestefamilien f) navn og adresse på den udstedende kompetente myndighed eller det udstedende organ, der har fået tildelt opgaven g) dato for udstedelse af identifikationsdokumentet for hele dyrets levetid h) oplysninger om eventuel udskiftning af det fysiske identifikationsmiddel og dyrets identifikationskode som vist på det udskiftede fysiske identifikationsmiddel i) hvis det er relevant: i) det valideringsmærke, der er udstedt og indsat i identifikationsdokumentet for hele dyrets levetid af den kompetente myndighed eller af det organ, hvortil denne opgave er delegeret, for en periode på højst 4 år, og som dokumenterer, at dyret sædvanligvis opholder sig på en virksomhed, der af den kompetente myndighed er anerkendt som værende en virksomhed med lav sundhedsrisiko på grund af hyppige dyresundhedsbesøg, supplerende identitetskontrol og sundhedsundersøgelser og ingen brug af naturlig bedækning på virksomheden, undtagen i særlige, til formålet indrettede og fra resten af virksomheden adskilte faciliteter, med mulighed for forlængelse af gyldighedsperioden for det udstedte valideringsmærke eller ii) licensen til deltagelse i hestekonkurrencer, der er udstedt og indsat i identifikationsdokumentet for hele dyrets levetid for en periode på højst 4 år af det nationale forbund under det internationale rideforbund (Fédération Equestre Internationale), eller til deltagelse i væddeløb udstedt af den kompetente væddeløbsorganisation, og som dokumenterer, at der aflægges mindst to dyrlægebesøg om året, herunder de besøg, der er nødvendige for at foretage regelmæssig vaccination mod hesteinfluenza, og undersøgelser, der er påkrævet i forbindelse med flytninger til andre medlemsstater eller tredjelande, med mulighed for forlængelse af gyldighedsperioden for den udstedte licens.

2. Identifikationsdokumenter for hele dyrets levetid for registrerede dyr af hestefamilien og for dyr af hestefamilien identificeret i overensstemmelse med artikel 62 skal, ud over de i nærværende artikels stk. 1 omhandlede oplysninger, som minimum indeholde følgende oplysninger: a) en beskrivelse af dyret med illustrationer og ord, med mulighed for at ajourføre disse oplysninger b) detaljerede oplysninger om eventuelle alternative identifikationsmetoder c) i påkommende tilfælde oplysninger om racen i overensstemmelse med bilaget til gennemførelsesforordning (EU) 2017/1940 ▼C1 d) i påkommende tilfælde de oplysninger, der er nødvendige for at kunne anvende identifikationsdokumentet for hele dyrets levetid til sportsrelaterede formål i overensstemmelse med kravene fra de relevante organisationer, der administrerer konkurrence- eller væddeløbsheste, herunder oplysninger om test for og vaccinationer mod listeopførte eller ikke-listeopførte sygdomme, alt efter hvad der kræves for at få adgang til konkurrencer og væddeløb og for at få udstedt den i stk. 1, litra i), nr. ii), omhandlede licens. ▼B

Artikel 66

Forpligtelser for operatører af opdrættede dyr af hestefamilien vedrørende identifikationsdokumentet for hele dyrets levetid

1. ►C2 ◄ . Operatører af opdrættede dyr af hestefamilien skal sikre, at disse dyr til enhver tid ledsages af deresidentifikationsdokument for hele dyrets levetid

2. Uanset stk. 1 er operatører ikke forpligtet til at sikre, at opdrættede dyr af hestefamilien ledsages af deres ►C2 identifikationsdokument for hele dyrets levetid ◄ , hvis de pågældende dyr: a) er opstaldet eller på græs, og identifikationsdokumentet for hele dyrets levetid kan fremvises umiddelbart af operatøren af det opdrættede dyr af hestefamilien eller operatøren af den virksomhed, hvor dyret holdes b) midlertidigt rides, drives, herunder forspændt køretøj, eller føres: i) i nærheden af den virksomhed, hvor dyret holdes i en medlemsstat eller ii) under flytning i forbindelse med græsningsskifte af dyr til og fra registrerede sommergræsningsarealer, forudsat at identifikationsdokumentet for hele dyrets levetid kan fremvises på afsendelsesvirksomheden c) ikke er fravænnede dyr af hestefamilien og ledsager moderen eller ammehoppen d) deltager i træning eller en prøve som led i en hestekonkurrence eller et hestevæddeløb eller -arrangement og i den forbindelse er nødt til midlertidigt at forlade den virksomhed, hvor træningen, konkurrencen, væddeløbet eller arrangementet finder sted e) flyttes eller transporteres i en nødsituation, som vedrører de pågældende dyr selv eller den virksomhed, hvor de holdes.

3. Operatører af opdrættede dyr af hestefamilien må ikke flytte et dyr af hestefamilien, der ledsages af det i artikel 61, stk. 2, omhandlede midlertidige dokument, til slagteriet.

4. Operatører af opdrættede dyr af hestefamilien skal returnere identifikationsdokumentet for hele dyrets levetid til den udstedende kompetente myndighed eller det udstedende organ, hvortil denne opgave er delegeret, som afkodet fra den unikke kode efter dyrets død eller bortkomst.

Artikel 67

Den kompetente myndigheds forpligtelser vedrørende udstedelse af duplikat- eller erstatningsidentifikationsdokumenter for hele dyrets levetid

1. Efter ansøgning fra operatøren udsteder den kompetente myndighed eller det udstedende organ, der har fået tildelt opgaven, et ►C2 duplikatidentifikationsdokument for hele dyrets levetid ◄ , hvis identiteten af det pågældende opdrættede dyr af hestefamilien kan fastslås, og operatøren enten a) har anmeldt, at identifikationsdokumentet for hele dyrets levetid, der er udstedt for det pågældende dyr, er bortkommet eller b) ikke har identificeret dyret inden for de i artikel 58, stk. 2, litra a), fastsatte frister.

2. Den kompetente myndighed udsteder efter ansøgning fra operatøren eller på eget initiativ et erstatningsidentifikationsdokument, hvis dyrets identitet ikke kan fastslås, og operatøren enten a) har anmeldt, at identifikationsdokumentet for hele dyrets levetid, der er udstedt for det pågældende dyr, er bortkommet eller b) ikke har opfyldt identifikationskravene i artikel 58, stk. 2, litra b).

Artikel 68

Den kompetente myndigheds forpligtelser vedrørende udstedelse af nye identifikationsdokumenter for hele dyrets levetid for registrerede dyr af hestefamilien

Hvis et identificeret dyr af hestefamilien bliver et registreret dyr af hestefamilien, og identifikationsdokumentet for hele dyrets levetid, der er udstedt for det pågældende dyr, ikke kan tilpasses, så det opfylder kravene i artikel 65, stk. 2, udsteder den kompetente myndighed eller det udstedende organ, der har fået tildelt opgaven, efter anmodning fra operatøren af dyret af hestefamilien et ►C2 identifikationsdokument for hele dyrets levetid ◄ indeholdende de oplysninger, der kræves i henhold til artikel 65, stk. 1 og 2, til erstatning for det tidligere identifikationsdokument.

Artikel 69

Den kompetente myndigheds forpligtelser vedrørende duplikat- eller erstatningsidentifikationsdokumenter eller nye identifikationsdokumenter

1. Den kompetente myndighed eller det udstedende organ, der har fået tildelt opgaven, indfører oplysninger om udstedelse af et duplikat- eller erstatningsidentifikationsdokument i overensstemmelse med artikel 67 eller udstedelse af et nyt identifikationsdokument i overensstemmelse med artikel 68 i den i artikel 64 omhandlede elektroniske database.

2. Den udstedende kompetente myndighed eller det udstedende organ, der har fået tildelt opgaven, indfører a) ►C2 i et duplikatidentifikationsdokument for hele dyrets levetid og i nye identifikationsdokumenter for hele dyrets levetid den unikke kode, som dyret er tildelt i overensstemmelse med artikel 65, stk. 1, litra b), i forbindelse med udstedelsen af det første identifikationsdokument for hele dyrets levetid ◄ eller b) i erstatningsidentifikationsdokumentet for hele dyrets levetid den unikke kode, som det pågældende dyr af hestefamilien er tildelt i forbindelse med udstedelsen af dokumentet.







AFSNIT V

SPORBARHED FOR OPDRÆTTEDE HUNDE, KATTE OG FRITTER, DYR AF KAMELFAMILIEN OG HJORTEDYR, FUGLE I FANGENSKAB OG LANDDYR I OMREJSENDE CIRKUSSER OG DYREFORESTILLINGER







KAPITEL 1

Sporbarhed for opdrættede hunde, katte og fritter







Afdeling 1

Identifikationsmidler

Artikel 70

Forpligtelser for operatører, der holder hunde, katte og fritter, vedrørende midler og metoder til identifikation af disse dyr samt anbringelse og anvendelse heraf

Operatører, der holder hunde, katte og fritter, skal sikre, at:

a) de pågældende dyr er individuelt identificeret med en injicerbar transponder som angivet i bilag III, litra e), når de flyttes til en anden medlemsstat

b) den injicerbare transponder, der er bestemt til implantering i dyret, er godkendt af den kompetente myndighed

c) læseenheden, der gør det muligt til enhver tid at kontrollere dyrets individuelle identifikation, stilles til rådighed for den kompetente myndighed, såfremt den implanterede injicerbare transponder ikke er godkendt af den kompetente myndighed.







Afdeling 2

Identifikationsdokumenter

Artikel 71

Identifikationsdokumenter for opdrættede hunde, katte og fritter

Operatører, der holder hunde, katte og fritter, skal sikre, at ethvert sådant dyr, der flyttes til en anden medlemsstat, ledsages af et identifikationsdokument som omhandlet i artikel 6, litra d), i forordning (EU) nr. 576/2013, behørigt udfyldt og udstedt i overensstemmelse med samme forordnings artikel 22.







Afdeling 3

Sporbarhed for selskabsdyr

Artikel 72

Sporbarhedskrav for andre flytninger end ikke-kommercielle flytninger

Operatører skal sikre, at selskabsdyr, der flyttes til en anden medlemsstat af andre årsager end i ikke-kommercielt øjemed, overholder reglerne i artikel 70 og 71.







KAPITEL 2

Sporbarhed for opdrættede dyr af kamelfamilien og hjortedyr

Artikel 73

Forpligtelser for operatører, der holder dyr af kamelfamilien og hjortedyr, for så vidt angår midler og metoder til identifikation af disse dyr samt anbringelse og anvendelse heraf

1. Operatører, der holder dyr af kamelfamilien, skal sikre, at dyrene er individuelt identificeret med enten: a) et konventionelt øremærke som angivet i bilag III, litra a), anbragt i begge dyrets ører, med synlig, let læselig og uudslettelig visning af dyrets identifikationskode, eller b) en injicerbar transponder som angivet i bilag III, litra e), med synlig, let læselig og uudslettelig visning af dyrets identifikationskode.

2. Operatører, der holder hjortedyr, skal sikre, at dyrene er individuelt identificeret med et af følgende identifikationsmidler: a) et konventionelt øremærke som angivet i bilag III, litra a), anbragt i begge dyrets ører, med synlig, let læselig og uudslettelig visning af dyrets identifikationskode, eller b) en injicerbar transponder som angivet i bilag III, litra e), med synlig, let læselig og uudslettelig visning af dyrets identifikationskode, eller c) en tatovering som angivet i bilag III, litra g), påført på dyret med uudslettelig visning af dyrets identifikationskode.

3. Operatører af virksomheder, der holder dyr af kamelfamilien og hjortedyr, skal sikre, at: a) identifikationsmidlerne er anvendt på dyrene på den virksomhed, hvor de er født b) identifikationsmidler ikke fjernes, ændres eller udskiftes, eller er blevet det, uden den kompetente myndigheds tilladelse. c) læseenheden, der gør det muligt til enhver tid at kontrollere dyrets individuelle identifikation, stilles til rådighed for den kompetente myndighed, såfremt den implanterede injicerbare transponder ikke er godkendt af den kompetente myndighed.

Artikel 74

Fritagelse af operatører, der holder rensdyr

Som undtagelse fra kravene i artikel 73, stk. 2, skal operatører, der holder rensdyr, sikre, at hvert af de dyr, der holdes på deres virksomheder, er identificeret efter en alternativ metode, som er godkendt af medlemsstatens kompetente myndighed.

Artikel 75

Medlemsstaternes forpligtelser vedrørende midler til identifikation af opdrættede dyr af kamelfamilien og hjortedyr

1. Medlemsstaterne sikrer, at de i bilag III, litra a), e) og g), angivne identifikationsmidler opfylder følgende krav: a) De viser dyrets identifikationskode. b) De er godkendt af den kompetente myndighed i den medlemsstat, hvor dyrene af kamelfamilien og hjortedyrene holdes.

2. Medlemsstaterne indfører procedurer for følgende: a) ansøgninger fra fabrikanter om godkendelse af identifikationsmidler til dyr af kamelfamilien og hjortedyr, der holdes på deres område b) ansøgninger fra operatører, der holder dyr af kamelfamilien og hjortedyr, om tildeling af identifikationsmidler til deres virksomhed.







KAPITEL 3

Sporbarhed for fugle i fangenskab

Artikel 76

Forpligtelser for operatører, der holder fugle af papegøjefamilien, vedrørende midler og metoder til identifikation af disse dyr samt anbringelse og anvendelse heraf

1. Operatører, der holder fugle af papegøjefamilien, skal sikre, at dyrene i forbindelse med flytning til en anden medlemsstat er individuelt identificeret med et af følgende identifikationsmidler: ▼M2 a) en fodring som angivet i bilag III, litra h), anbragt på mindst ét af dyrets ben, med synlig, let læselig og uudslettelig visning af en alfanumerisk kode eller b) en injicerbar transponder som angivet i bilag III, litra e), med let læselig og uudslettelig visning af en alfanumerisk kode eller c) en tatovering som angivet i bilag III, litra g), påført på dyret med synlig og uudslettelig visning af en alfanumerisk kode. ▼B

2. Operatører, der holder fugle af papegøjefamilien, skal: a) sikre, at det i stk. 1, litra b), omhandlede identifikationsmiddel er godkendt af den kompetente myndighed b) stille læseenheden, der gør det muligt til enhver tid at kontrollere dyrets individuelle identifikation, til rådighed for den kompetente myndighed, såfremt det i stk. 1, litra b), omhandlede identifikationsmiddel ikke er godkendt af den kompetente myndighed.







KAPITEL 4

Sporbarhed for opdrættede landdyr i omrejsende cirkusser og dyreforestillinger







Afdeling 1

Flytnings- og identifikationsdokumenter for opdrættede landdyr i omrejsende cirkusser og dyreforestillinger

Artikel 77

Den kompetente myndigheds forpligtelser vedrørende flytningsdokumentet for opdrættede landdyr i omrejsende cirkusser og dyreforestillinger

1. Den kompetente myndighed udsteder et flytningsdokument som omhandlet i artikel 117, litra b), i forordning (EU) 2016/429, for alle opdrættede landdyr i omrejsende cirkusser eller dyreforestillinger, der er bestemt til at blive flyttet til en anden medlemsstat, bortset fra lagomorfer, gnavere, honningbier og humlebier.

2. Den kompetente myndighed sikrer, at det i stk. 1 omhandlede flytningsdokument som minimum indeholder følgende oplysninger: a) det kommercielle navn på det omrejsende cirkus eller dyreforestillingen b) det unikke registreringsnummer på det omrejsende cirkus eller dyreforestillingen som tildelt af den kompetente myndighed c) navn og adresse på operatøren af det omrejsende cirkus eller dyreforestillingen d) art og antal e) for hvert dyr, som operatøren af det omrejsende cirkus eller dyreforestillingen ikke er ansvarlig for, navn og adresse på den operatør, der er ansvarlig for dyret, eller ejeren af selskabsdyret f) dyrets identifikationskode som vist af de i artikel 38, 39, 45, 47, 52, 54, 58, 70, 73, 74 og 76 omhandlede identifikationsmidler g) type elektronisk identifikator og dens placering, hvis anvendt på dyret, jf. litra f) h) i påkommende tilfælde identifikationsmærket, identifikationsmidlet og placeringen heraf for andre dyr end de i litra f) omhandlede, som operatøren har anvendt i) dato for flytning af hvert enkelt dyr til og fra det omrejsende cirkus eller dyreforestillingen j) navn, adresse og underskrift for den embedsdyrlæge, der har udstedt identifikationsdokumentet k) dato for udstedelse af flytningsdokumentet.

Artikel 78

Den kompetente myndigheds forpligtelser vedrørende identifikationsdokumentet for opdrættede landdyr i omrejsende cirkusser og dyreforestillinger

1. Den kompetente myndighed udsteder et identifikationsdokument som omhandlet i artikel 117, litra b), i forordning (EU) 2016/429 for hvert opdrættet landdyr i omrejsende cirkusser eller dyreforestillinger, der er bestemt til at blive flyttet til en anden medlemsstat, undtagen for dyr af hestearterne, fugle, hunde, katte og fritter, lagomorfer og gnavere.

2. Den kompetente myndighed sikrer, at det i stk. 1 omhandlede identifikationsdokument indeholder følgende oplysninger: a) navn, adresse og kontaktoplysninger på den operatør, der er ansvarlig for dyret b) art, køn, farve og alle bemærkelsesværdige eller iøjnefaldende træk eller karakteristika ved dyret c) dyrets identifikationskode som vist af de i artikel 38, 39, 45, 47, 52, 54, 58, 70, 73, 74 og 76 omhandlede identifikationsmidler d) type elektronisk identifikator og dens placering, hvis anvendt på dyret, jf. litra c) e) i påkommende tilfælde identifikationsmærket, identifikationsmidlet og placeringen heraf for andre dyr end de i litra c) omhandlede, som operatøren har anvendt f) i påkommende tilfælde nærmere oplysninger om vaccination af dyret g) i påkommende tilfælde nærmere oplysninger om behandlinger af dyret h) nærmere oplysninger om diagnosticeringstest i) navn og adresse på den kompetente myndighed, der har udstedt identifikationsdokumentet j) dato for udstedelse af identifikationsdokumentet.

Artikel 79

Den kompetente myndigheds forpligtelser vedrørende identifikationsdokumentet for opdrættede fugle i omrejsende cirkusser og dyreforestillinger

1. Den kompetente myndighed udsteder et identifikationsdokument som omhandlet i artikel 117, litra b), i forordning (EU) 2016/429 for grupper af opdrættede fugle i omrejsende cirkusser eller dyreforestillinger, der er bestemt til at blive flyttet til en anden medlemsstat.

2. Den kompetente myndighed sikrer, at det i stk. 1 omhandlede identifikationsdokument indeholder følgende oplysninger: a) navn, adresse og kontaktoplysninger på den operatør, der er ansvarlig for fuglene b) fugleart c) identifikationskoden, identifikationsmidlet og placeringen heraf, hvis anvendt på fuglene d) i påkommende tilfælde nærmere oplysninger om vaccination af fuglene e) i påkommende tilfælde nærmere oplysninger om behandlinger af fuglene f) nærmere oplysninger om diagnosticeringstest g) navn og adresse på den kompetente myndighed, der har udstedt identifikationsdokumentet h) dato for udstedelse af identifikationsdokumentet.







Afsnit VI

Sporbarhed for rugeæg

▼M2

Artikel 80

Forpligtelser for operatører for så vidt angår rugeægs sporbarhed

1. Operatører af virksomheder, der holder fjerkræ, og operatører af fjerkrærugerier skal sikre, at hvert rugeæg, der flyttes til en anden medlemsstat, er mærket med det unikke godkendelsesnummer på rugeæggenes oprindelsesvirksomhed.

2. Stk. 1 finder ikke anvendelse på: a) operatører af virksomheder, der holder fjerkræ, hvorfra sendinger af færre end 20 rugeæg af fjerkræ, bortset fra strudsefugle, flyttes til en anden medlemsstat b) operatører af rugerier, hvorfra sendinger af færre end 20 rugeæg af fjerkræ, bortset fra strudsefugle, flyttes til en anden medlemsstat.

▼B







Afsnit VII

Sporbarhed for opdrættede landdyr efter deres indførsel til Unionen

Artikel 81

Forpligtelser for operatører for så vidt angår til midler og metoder til identifikation af opdrættede kvæg, får, geder, svin, hjortedyr eller dyr af kamelfamilien efter indførsel til Unionen

1. Er identifikationsmidlerne anvendt på opdrættede kvæg, får, geder, svin, hjortedyr eller dyr af kamelfamilien i tredjelande eller territorier, sikrer operatørerne af de virksomheder, som disse dyr først ankommer til, efter at de er indført til Unionen, og, forudsat at de bliver i Unionen, at dyrene er identificeret med de i artikel 38, 39, 45, 47, 52, 54, 73 og 74 omhandlede identifikationsmidler, alt efter hvad der er relevant.

2. For så vidt angår opdrættede kvæg, får, geder, svin, hjortedyr eller dyr af kamelfamilien med oprindelse i medlemsstater, som er identificeret i overensstemmelse med EU-reglerne, sikrer operatørerne af de virksomheder, som disse dyr først ankommer til, efter at de er indført til Unionen fra tredjelande eller territorier, og, forudsat at de bliver i Unionen, at dyrene er identificeret med de i 38, 39, 45, 47, 52, 54, 73 og 74 omhandlede identifikationsmidler, alt efter hvad der er relevant.

3. Operatører skal ikke anvende reglerne i stk. 1 og 2 på opdrættede kvæg, får, geder, svin, hjortedyr eller dyr af kamelfamilien, der er bestemt til at blive flyttet til et slagteri i en medlemsstat, hvis dyrene slagtes senest 5 dage efter deres indførsel til Unionen.

Artikel 82

Medlemsstaternes forpligtelser vedrørende midler og metoder til identifikation af opdrættede kvæg, får, geder, svin, hjortedyr eller dyr af kamelfamilien efter deres indførsel til Unionen

Medlemsstaterne indfører procedurer for indgivelse af ansøgninger fra operatører af virksomheder, der holder dyr som omhandlet i artikel 81, stk. 2, om tildeling af identifikationsmidler til deres virksomhed.

Artikel 83

Operatørers forpligtelser vedrørende midler og metoder til identifikation af opdrættede dyr af hestearterne efter deres indførsel til Unionen

Operatører af opdrættede dyr af hestearterne skal sikre, at dyrene, efter at de er indført til Unionen, og, forudsat at de bliver i Unionen, identificeres i overensstemmelse med artikel 58, efter at toldproceduren som defineret i artikel 5, nr. 16), litra a), i forordning (EU) nr. 952/2013 er afsluttet.







DEL IV

OVERGANGSBESTEMMELSER OG AFSLUTTENDE BESTEMMELSER

Artikel 84

Ophævelse

Følgende retsakter ophæves med virkning fra den 21. april 2021:

— forordning (EF) nr. 509/1999

— forordning (EF) nr. 2680/99

— beslutning 2000/678/EF

— beslutning 2001/672/EF

— forordning (EF) nr. 911/2004

— beslutning 2004/764/EF

— forordning (EF) nr. 644/2005

— forordning (EF) nr. 1739/2005

— beslutning 2006/28/EF

— beslutning 2006/968/EF

— beslutning 2009/712/EF

— gennemførelsesforordning (EU) 2015/262.

Henvisninger til de ophævede retsakter gælder som henvisninger til nærværende forordning.

Artikel 85

Overgangsforanstaltninger vedrørende ophævelsen af forordning (EF) nr. 1739/2005

Uanset nærværende forordnings artikel 84 finder artikel 5 og artikel 7, stk. 1 og 2, i forordning (EF) nr. 1739/2005 vedrørende fortegnelsen over dyr og dyrepas samt bilag I, III og IV til samme forordning fortsat anvendelse indtil en dato, der fastsættes af Kommissionen i en gennemførelsesretsakt vedtaget i overensstemmelse med artikel 120, stk. 2, i forordning (EU) 2016/429.

Artikel 86

Overgangsforanstaltninger vedrørende ophævelsen af gennemførelsesforordning (EU) 2015/262

Uanset nærværende forordnings artikel 84:

a) finder fristerne for